Perang Yang Tidak Pernah Menumpahkan Darah – Perang Harga

Situasi perang harga merupakan lumrah dalam ekonomi kapitalisme bebas pasaran. Secara kebiasaannya, perang harga selalu berlaku antara rangkaian makanan segera. Amerika Syarikat merupakan “theater of warfare” bagi peperangan ini. Wendy’s pernah menawarkan “4 untuk $4” yang menghidangkan burger keju, empat nugget, kentang goreng kecil dan air. Tawaran ini ialah tindakbalas kepada diskaun mega McDonald’s yang menjual kombo burger keju double dengan kentang goreng pada harga $2.50.

Dalam pasaran persaingan kental seperti Amerika Syarikat, rangkaian-rangkaian sebegini sentiasa berjuang untuk menjadi raja harga murah dalam industri makanan segera. BurgerKing juga tidak terkecuali dengan tawaran 10 ketul nugget ayam pada harga $1.49, bersertakan kupon makanan lain lagi hanya melalui app telefon. Mereka mendapat keuntungan sampingan daripada iklan-iklan dalam app. KFC pun menurut serta dengan tawaran $5 yang meningkatkan jualan secara besar-besaran (Peterson, 2015).

Perang harga sebegini menunjukkan sedikit keanehan. Di sebalik penurunan harga minyak dan ekonomi semakin pemulih, pengguna Amerika masih menuntut diskaun besar sehingga memendapkan keuntungan syarikat. Wendy’s dan McDonald’s tidak dapat mengenalkan makanan satu dolar mereka. Dan keadaan sedia ada tidak menunjukkan bahawa rangkaian makanan segera ini bakal terlepas daripada perang harga.

Perang Harga Di Sisi Ekonomi

Asasnya perang harga ialah tempoh jualan singkat yang perniagaan menurunkan harga untuk mendapat sokongan pasaran. Tujuan perang harga pula adalah untuk menggalakkan pembelian. Selain rangkaian makanan segera, industri penerbangan kos rendah turut menyaksikan kejadian perang harga. Ryanair pernah mengakui akan mendapan keuntungan oleh kerana tawaran penerbangan murah. Sementara syarikat tersebut mendapat keuntungan, pesaing-pesaingnya pula didapati sedang sengsara (Andrews, 2019).Germania Airlines bankrap dan bungkus pada 5 Februari 2019. Flybe dan Wow turut menerima implikasi. Sementara pengguna menikmati akses harga murah, pengusaha pula terkesan. Dan pemotongan harga tidak terhenti lagi. Dari skop ini, perang harga boleh menjimatkan bagi pengguna. Terutamanya sekali apabila produk-produk ruji diperangi harganya. Tentu sekali keluarga yang berpendapatan rendah mendapat manfaat utama. Disinilah jelas bahawa perang harga yang agresif boleh memberikan kesan besar bagi pendapatan-penggunaan wang para konsumer.

Namun perang harga akan menyusahkan hampir semua peniaga. Diskaun tidak sama sekali meningkatkan jualan, kerana semuanya tertakluk kepada permintaan pengguna juga. Apabila firma A mengurangkan harga, tentu sekali SEMUA pesaing-pesaingnya menurut serta. Misalnya jika minyak masak Ah Chai dipotongkan harga sebanyak -RM5, kebarangkalian tinggi minyak masak Abu akan mengikut trend sekali.

Pemotongan harga akan mengurangkan jurang keuntungan, sekaligus membuka peluang bagi peserta perniagaan untuk keluar dari pasaran. Kurangnya untung bermakna juga kurangnya peluang untuk melabur. Syarikat-syarikat besar tidak begitu terkesan buat jangkamasa enam bulan misalnya. Namun syarikat-syarikat kecil dan sederhana tidak dapat berkembang oleh kerana perang harga. Imbangan persaingan pun akan terganggu.

Perspektif ini mungkin dianggap remeh bagi pengguna. Namun untuk kerajaan, sebuah syarikat yang keluar pasaran bermakna kehilangan satu sumber percukaian. Dari sini sebuah kerajaan perlu menyesuaikan diri untuk mengekalkan imbangan fiskal.

#BMBF Bukan Satu-Satunya Perang Harga Di Malaysia

Pada Julai 1999, syarikat telekomunikasi Sprint mengumumkan kadar panggilan malam pada 5 sen seminit. Sebulan kemudian pesaing MCI membuat perkara yang sama. Dan kesannya AT&T terpaksa membatalkan kadar panggilan berkenaan. Dari 7 sen seminit, mereka meletakkan yuran bulanan $5.95. Saham AT&T susut 4.7%. MCI dan Sprint pula masing-masing 2.5% dan 3.8%.

Tetapi itu merupakan kisah di Amerika Syarikat. Salah satu kisah perang harga pernah berlaku di Malaysia. Seluruh Asia Tenggara menghadapi krisis kewangan pada tahun 1997 yang memberikan kesan besar terhadap semua barangan dan perkhidmatan. Tidak cukup dengan itu, kebakaran hutan Indonesia merosakkan kualiti udara yang sekaligus meranapkan industri pelancongan. Oleh kerana penambatan matawang Ringgit, harga bilik-bilik hotel terus merudum. Dan hampir semua besar kebanyakannya menurunkan harga bilik lagi.

Hanya Ritz-Carlton sahaja tidak menyertai perang harga ini. Sebaliknya pengurus besar James McBride hotel tersebut meningkatkan lagi perkhidmatan. Para tetamu dijemput dengan koktel, kupon diskaun dan beberapa lagi tawaran menarik. Kejutannya ramai penempah bilik lari ke Ritz-Carlton. McBride turut meletakkan nombor telefonnya di akhbar untuk “direct booking”. Tetamu juga mendapat manfaat-manfaat lain. Dan sesiapa yang tinggal lebih dari lima malam mendapat sarung bantal sulaman percuma.

Sementara itu, pemotongan harga di hotel-hotel lain bermakna kekurangan tuala, staf dan lain-lain lagi. Ritz-Carlton memenangi peperangan tersebut.


Pengenalan Sejarah Kaum Yahudi

Yahudi merupakan salah satu kaum yang paling banyak disebut dalam Al-Quran kerana sikap mereka yang sombong dan sering ingkar kepada Allah s.w.t. walaupun mereka diberikan pelbagai kelebihan oleh Allah s.w.t. sebagai kaum yang diamanahkan untuk menyebarkan ajaran agama yang hanya mengesakan Allah s.w.t semata-mata.

Al-Quran menukilkan nama Yahudi ini disifatkan dengan pelbagai sifat-sifat tercela di dalam Surah-surah Madaniyyah (Surah yang diturunkan di Madinah setelah Hijrah baginda Nabi Muhamad s.a.w. ke Madinah) seperti Surah Al-Baqarah, Al-Maidah dan At-Taubah, sedangkan ayat-ayat yang memuji sifat kaum ini menggelarkan mereka dengan nama Bani Israil.

Firman Allah s.w.t. dalam Surah Al-Jaathiyah:

Yang bermaksud: “Dan demi sesungguhnya, Kami telah memberi kepada Bani Israil Kitab Taurat, dan pangkat kehakiman serta pangkat kenabian; dan Kami telah kurniakan mereka benda-benda yang baik-baik, serta Kami lebihkan (nenek moyang) mereka di atas orang-orang yang ada pada zamannya.”

(Surah
Al-Jaathiyah, Ayat 16)

Pertukaran gelaran daripada Bani Israil kepada Yahudi dalam Al-Quran menjelaskan bahawa mereka sudah terputus warisan daripada Nabi Yaakub a.s. yang digelar ‘Israil’ kerana kegemaran baginda berjalan pada waktu malam hari.

Namun begitu, perubahan ini juga menjadi refleksi kepada Kaum-kaum Yahudi yang mendiami Yathrib (Madinah) kerana di Mekah, kaum Yahudi sangat sedikit jika dibandingkan dengan di Madinah. Etimologi Yahudi ialah berasal daripada kata akar Yahuda (yang berubah menjadi Yehudi dengan sebutan Jehudi) dalam Bahasa Hebrew yang bermaksud “Untuk Pujian” atau “Yang Terpuji.”

Nama ini diambil daripada nama Anak Nabi Yaakub a.s. yang keempat, Yahuda, yang juga dipanggil sebagai Judah (Atau Judea dalam Bahasa Yunani). Nama Judah ini berasal daripada Kerajaan Yahudi terawal selepas perpecahan kerajaan ini daripada Kerajaan Israel Raya yang dipimpin oleh Baginda Nabi Sulaiman a.s.

Selepas kemangkatan Nabi Sulaiman a.s. sepuluh puak Yahudi memberontak dan tidak mahu menerima kepimpinan daripada anakanda Nabi Sulaiman a.s. yang mewarisi kerajaan, iaitu Raja Rehoboam. Mereka memilih Jeroboam sebagai Raja Kerajaan Israel. Tindakan ini menyebabkan dua lagi puak Yahudi iaitu Judah dan Bunyamin memisahkan wilayah mereka dan membentuk Kerajaan Judah di Selatan Israel kerana setia dengan kepimpinan keturunan Nabi Sulaiman a.s.

Maka, berlakulah perang saudara antara kedua-dua kerajaan bersaudara ini beserta campur tangan daripada bangsa-bangsa lain di sekitarnya seperti Kerajaan Assyria, Babilon dan Mesir Purba menyebabkan Kerajaan Israel musnah ditakluki oleh Empayar Neo-Assyria pada Tahun 720 SM.

Semasa penaklukan Raja Nebuchadnezzar II dari Empayar Neo-Babilon ke atas Kota Jerusalem dan kemusnahan Haikal Agung (Solomon Temple atau Beit Hamikdash) pada Tahun 587 SM, kaum tersebut dikenali sebagai Kaum Judah, mengikut nama kerajaan mereka. Daripada perkataan ini, maka lahirlah pelbagai kognat yang merujuk kepada bangsa ini seperti Yahudi (Bahasa Arab), Jews (Bahasa Inggeris), Ibrani (Bahasa Parsi) dan Ioudaios (Bahasa Yunani Kuno).

Selain itu, menurut Al-Shahrastani
dalam kitabnya Al-Milal Wal-Nihal: “Apabila disebut Haada Ar-Rajul bererti
orang itu telah kembali dan bertaubat.” Nama ini telah menjadi kebiasaan kepada
mereka (Perkataan Haada atau Hud yang berubah menjadi Yahud) berdasarkan
kata-kata Nabi Musa a.s.: “Inna hudna ilaika” yang bermaksud “Sesungguhnya kami
kembali (bertaubat) kepada-MU” (Surah Al-A’raf, ayat 156).

Bangsa Yahudi adalah Bangsa Etno-Keagamaan yang bermaksud agama mereka adalah agama untuk kaum mereka sahaja. Pada mula asalnya, ajaran agama yang disampaikan oleh para nabi yang menyebarkan risalah yang benar ini ditujukan untuk semua kaum dalam kawasan geografi nabi tersebut diutuskan, namun bangsa Yahudi menjadikan agama tersebut (monotheisme) eksklusif kepada bangsa mereka semata-mata.

Orang-orang Yahudi tidak sanggup untuk berdakwah kepada bangsa-bangsa lain yang pagan di sekelilingnya kerana lemah semangat dan takut berlawan dengan bangsa-bangsa gasar tersebut. Mereka sanggup mengubah isi kandungan kitab suci bagi menyesuaikan isinya dengan keadaan setempat. Hal ini dilakukan semasa orang Yahudi sudah tidak lagi fasih berbahasa Ibrani semasa pendudukan Yunani pada pertengahan Kurun ke-3 SM dan mereka perlu menterjemahkan Kitab Taurat (Torah) ke dalam bahasa Yunani Kuno.

Perterjemahan Kitab Taurat ke dalam Teks berbahasa Yunani dinamakan sebagai Septuagint (Tujuh Puluh) kerana mereka memerlukan 70 orang penterjemah untuk menterjemahkan karya tersebut. Malangnya, karya itu dipengaruhi oleh sedikit unsur-unsur Hellenisme seperti Tuhan menciptakan Manusia dengan imej-NYA, sedangkan dalam islam ada konsep Tiada Apa pun yang Setara dengan Allah sebagai Tuhan (Konsep Mukhalafathu lilhawadith).

Orang Yahudi juga dengan
sewenang-wenangnya mengubah ayat dan maksud perkataan dalam Kitab Taurat
menjadikan kitab suci itu tercemar dengan pemikiran mereka yang korup.

Allah s.w.t berfirman,

Yang bermaksud: “Maka dengan sebab mereka mencabuli perjanjian setia mereka, Kami laknatkan mereka, dan Kami jadikan hati mereka keras membatu (tidak mahu menerima kebenaran). Mereka sentiasa mengubah Kalimah-kalimah (yang ada di dalam kitab Taurat dengan memutarnya) dari tempat-tempatnya (dan maksudnya) yang sebenar, dan mereka melupakan (meninggalkan) sebahagian dari apa yang diperingatkan mereka mereka dengannya. Dan engkau (wahai Muhammad) sentiasa dapat melihat perbuatan khianat yang mereka lakukan, kecuali sedikit dari mereka (yang tidak berlaku khianat). Oleh itu, maafkanlah mereka (jika mereka sedia bertaubat) dan janganlah dihiraukan, kerana sesungguhnya Allah suka kepada orang-orang yang berusaha supaya baik amalannya.”

(Surah
Al-Maidah, ayat 13).

Bangsa Yahudi merupakan bangsa yang paling banyak Nabi dan Rasul yang diturunkan kepada mereka. Hal ini kerana kedegilan mereka dalam beribadat kepada Allah s.w.t. Apabila wafat sahaja seorang Nabi atau Nabi tersebut bergerak ke tempat lain (seperti hal Nabi Musa a.s.), kaum Yahudi akan kembali sesat dan mempersendakan ajaran nabi tersebut.

Semasa Nabi Musa a.s. pergi ke Gunung Tursina untuk menerima Kitab Taurat dan Sepuluh Peraturan, Kaum Yahudi kembali sesat dengan menyembah Patung Anak Lembu Emas yang boleh menguak yang dibina oleh Samiri. Begitu juga halnya dengan Nabi Uzair yang hidup selepas kembalinya Kaum Yahudi dari ditawan di Babilon (sekitar kurun ke-5 SM). Kitab suci syariat Nabi Musa a.s. sudah hilang atau dimusnahkan oleh Raja Nebuchadnezzar II. Namun begitu, Nabi Uzair Berjaya mengumpul kembali Kitab Taurat dan Kaum Yahudi ketika itu amat mengagungkan Nabi Uzair sehingga memanggilnya sebagai anak Tuhan.

Peristiwa ini dirakamkan oleh Allah s.w.t. di dalam Surah At-Taubah, Ayat 30 yang bermaksud, “Dan orang-orang Yahudi berkata: “Uzair ialah anak Allah” dan orang-orang Nasrani berkata: “Al-Masih ialah anak Allah”. Demikianlah perkataan mereka dengan mulut mereka sendiri, (iaitu) mereka menyamai perkataan orang-orang kafir dahulu; semoga Allah binasakan mereka. Bagaimanakah mereka boleh berpaling dari kebenaran.”

Orang-orang Yahudi juga
kerap mempersendakan Allah dan para Malaikat. Mereka juga menganggap mereka
adalah bangsa yang terpilih kerana banyaknya Nabi dan Rasul diutuskan dalam
kalangan kaum mereka, sedangkan setiap Nabi dan Rasul yang diutuskan kepada
mereka adalah untuk membetulkan mereka yang menyimpang dari jalan Allah.

Agama Orang Yahudi

Agama orang Yahudi turut
dinamakan dengan nama kaum mereka kerana sifat etno-keagamaan yang wujud dalam
kaum ini. Dalam bahasa inggeris dinamakan Judaism yang boleh diterjemahkan
sebagai Judaisme. Sebagai agama samawi yang tertua (diperkirakan wujud lebih
kurang 4,000 tahun dahulu), kepercayaan dalam Agama Yahudi dan Islam ada banyak
persamaan, namun begitu orang Yahudi hanya beriman dengan syariat Nabi Musa
a.s. sebagai Nabi terbesar dalam ajaran Yahudi. Mana-mana syariat nabi
selepasnya tidak digunapakai, malahan mereka akan membetulkan kesilapan ajaran
orang Yahudi kembali kepada ajaran yang asal, yang diturunkan kepada Nabi Musa
a.s.

Justeru itu, orang Yahudi
tidak akan sesekali mengimani Nabi Isa a.s. dan Nabi Muhammad s.a.w. sebagai
Nabi dan Rasul, lebih-lebih lagi Nabi Muhammad s.a.w. bukanlah berbangsa
Yahudi. Agama Yahudi turut beriman dengan Tuhan Yang Maha Esa serta percaya
bahawa Alam ini diciptakan dalam enam hari (jangka masa), sebelum Tuhan berehat
pada Hari Yang Ketujuh (Sabbath). Orang Yahudi turut percaya mereka adalah
bangsa yang terpilih kerana mereka berasal daripada keturunan Sam bin Nuh a.s.,
anak Nabi Nuh a.s. yang paling utama, yang melahirkan keturunan-keturunan
Nabi-nabi dan Rasul-rasul. Ajaran agama Samawi turut dinamakan Ajaran Samiyah,
berasal daripada nama Sam bin Nuh ini.

Dalam Bahasa Hebrew, nama
Tuhan ialah Eloah (אלוה) yang
bermaksud Tuhan Yang Satu (singular), manakala Elohim adalah kata majmuk bagi
El (Tuhan secara umum). Selain itu, nama Tuhan juga ditulis sebagai YHWH dalam
tulisan aksara Latin, yang ditransliterasikan ke dalam bahasa inggeris sebagai
Yahweh atau Jehovah. Dalam upacara keagamaan, Nama Tuhan juga disebut sebagai
Adonai atau Kyrios dalam bahasa Yunani Kuno (Dalam Septuagint). Menurut
Judaisme Rabbinik, nama Tuhan paling suci ada tujuh iaitu

Bangsa Yahudi percaya
mereka adalah keturunan terus dengan Nabi Ibrahim a.s. manakala penganut ajaran
kristian adalah keturunan berlandaskan kepercayaan (faith) terhadap Nabi
Ibrahim a.s. Mereka juga percaya semua peristiwa yang berlaku adalah dalam lingkungan
bangsa mereka seperti peristiwa Nabi Ibrahim menyembelih anaknya, orang Yahudi
dan kitab mereka menyatakan bahawa Nabi Ishak a.s. yang ingin disembelih, bukan
Nabi Ismail a.s. Mereka juga percaya Siti Hajar adalah hamba daripada Firaun,
sedangkan dalam “Book of Jasher”, Firaun berbisik kepada anak perempuannya
(Hagar), supaya menjadi hamba kepada Nabi Ibrahim a.s. menunjukkan bangsa Arab
bukanlah keturunan hamba, malahan mereka adalah keturunan diraja Mesir.

Dalam kepercayaan, ajaran
agama Yahudi tidaklah banyak perbezaan dengan agama kristian dan islam, namun
mereka banyak menyimpang dari ajaran yang sebenar dan tidak mahu mengakui Nabi
Muhammad s.a.w. sebagai Nabi akhir zaman.

Perjalanan Bangsa Yahudi

Bangsa Yahudi adalah kaum yang digelar Bani Israil. Walaupun mula asal mereka percaya mereka berasal daripada Nabi Ibrahim a.s., namun Nabi Ibrahim bukanlah berbangsa Yahudi. Keturunan Nabi Ibrahim a.s. bersama isterinya Siti Sarah melahirkan Nabi Ishak a.s. dan Nabi Yaakub a.s. adalah anak kepada Nabi Ishak a.s. Nabi Yaakub a.s. ini digelar Israil kerana kegemarannya berjalan malam dalam mengenal Allah (Isra bermaksud berjalan malam dan El bermaksud Tuhan), maka baginda digelar Hamba Allah Yang Berjalan Malam atau Israil. Daripada keturunan Nabi Yaakub ini, lahirlah 12 orang putera yang membentuk 12 puak Yahudi.

Salah seorang anak Nabi Yaakub ialah Nabi Yusuf a.s., Nabi yang sangat tampan dan melalui keperitan hidup akibat perbuatan abang-abangnya. Walaubagaimanapun, Baginda Nabi Yusuf a.s. berjaya menjadi menteri yang paling berpengaruh di Mesir dan dikurniakan sebuah Negeri di Mesir. Setelah itu, baginda mengajak ayahanda dan abang-abangnya berhijrah ke Mesir untuk menduduki negeri tersebut.

Setelah bertahun-tahun
lamanya, tibalah kepada zaman Firaun yang kejam terhadap orang Yahudi kerana
orang Yahudi yang selalu menganggap diri mereka sebagai bangsa pilihan Tuhan,
manakala Bangsa Mesir adalah keturunan Ham bin Nuh yang dicemuh mereka.  Pada zaman Firaun yang sangat kejam itu,
Allah s.w.t mengutuskan Nabi Musa a.s. kepada kaumnya dan juga kepada Firaun
serta seluruh rakyat Mesir. Setelah Firaun tidak menerima ajakan Nabi Musa
untuk kembali ke jalan Allah serta Baginda Firaun mengancam untuk membunuh
semua Yahudi, berlakulah peristiwa menyeberangi Laut Merah yang dinamakan
sebagai peristiwa “Pass Over” ke Tanah Yang Dijanjikan, iaitu salah satu
Kawasan di Negara Kan’an.

Orang Yahudi kembali
tersesat semasa Nabi Musa a.s. menerima kitab Taurat di Gunung Tursina. Orang
Yahudi turut takut berperang dengan bangsa Philistine menyebabkan mereka
terbuang dan disesatkan di Padang Gurun Tih selama 40 tahun. Penerimaan Kitab
Taurat ini menjadikan Nabi Musa a.s. dipandang sebagai pembawa ajaran Agama
Yahudi ini dan dibantu oleh Nabi Harun a.s. Nabi Musa a.s. wafat sebelum mereka
sampai ke Tanah Yang dijanjikan. Setelah wafatnya Nabi Musa a.s., Joshua dan
para hakim memimpin bangsa Yahudi untuk menguasai tempat-tempat penting di
tanah Kan’an dan menuju ke Baitul Maqdis.

Peperangan antara Saul (Tholut) dan Goliath (Jalut) dari bangsa Philistine tercetus sehinggalah Saul berjaya memenangi peperangan tersebut lalu menjadi Raja pertama bangsa Yahudi. Setelah itu, Nabi Daud a.s. menggantikan Saul dan menjadi raja kedua. Di Zamannya, Baitul Maqdis berjaya ditakluk dan Nabi Daud a.s. membeli tanah daripada Kaum Jebusite di Gunung Moria dan ke lembah di selatannya (Mata air Gihon) sebagai negara Israel terawal.

Setelah kewafatan Nabi Daud a.s., anakandanya Nabi Sulaiman a.s. pula menaiki takhta. Baginda mendirikan Haikal Agung pertama (Yang dipanggil Solomon Temple). Kerajaan Israil mengalami zaman keemasan di bawah pemerintahan Baginda Nabi Sulaiman a.s. dan wilayahnya bertambah besar.

Setelah kewafatan Nabi
Sulaiman a.s., sepuluh puak Yahudi memberontak terhadap Rehoboam, anak Nabi
Sulaiman a.s. dan memilih Jeroboam sebagai Raja Yahudi keempat. Rehoboam
disokong oleh dua puak iaitu Puak Judah dan Bunyamin, menubuhkan Kerajaan
Baharu yang dinamakan Judah. Kedua-dua kerajaan ini saling berperang dan
pengganti Rehoboam, Abijah berjaya mengalahkan Israel dalam pertempuran.
Kekalahan ini melemahkan Israel dan akhirnya mereka ditakluk oleh Assyria pada
Tahun 722 SM. Kerajaan Judah bertahan sehingga Tahun 587 SM, sebelum mereka
ditakluk oleh Kerajaan Neo-Babilon. Keadaan ini menyebabkan Yahudi terpencar ke
seluruh kawasan kerajaan sekitarnya dan dibawa ke Babilon untuk dijadikan
hamba.

Setelah Kerajaan Parsi
berjaya mengalahkan Empayar Neo-Babilon, Orang-orang Yahudi dibenarkan
memerintah kembali Kerajaan Judah tetapi di bawah pengaruh Parsi. Zerubabbel,
Gabenor Parsi di Judah membangunkan semula Haikal Sulaiman dan dinamakan
sebagai Haikal Kedua pada Tahun 538 SM. Setelah itu, orang Yahudi memerintah
Negara Judah ini di bawah hegemoni kuasa lain yang menaungi mereka, bermula
dengan Kerajaan Parsi ini dengan jolokan nama Yehud Medinata (Wilayah Yehud).

Pada Tahun 333 SM, Raja Alexander The Great (Iskandar Yang Agung) dari Macedonia berjaya mengalahkan Raja Darius III dari Parsi. Wilayah Judah ini juga termasuk dalam hegemoni Orang-orang Yunani dan kebudayaan Yunani atau Hellenisasi terserap ke dalam kehidupan orang-orang Yahudi. Seluruh Kawasan Levant termasuklah Palestin dinamakan sebagai Coele-Syria.

Semasa pemerintahan Antiochus IV Epiphanes (Memerintah pada Tahun 175 SM hingga 164 SM), baginda bertindak kejam terhadap orang-orang Yahudi, mendiskriminasi kaum tersebut, menodai Haikal Kedua, mengorbankan babi di dalamnya serta mendirikan altar penyembahan kepada Dewa Zeus dalam Haikal Kedua. Tindakan ini mencetuskan Pemberontakan Maccabean yang berjaya menguasai Haikal suci dan membersihkan Jerusalem dari dikotori oleh amalan Pagan Yunani.

Dinasti Maccabeen melahirkan Dinasti Hasmonean yang merajai Kerajaan Judah, namun mereka masih di bawah hegemoni Yunani. Tidak lama kemudian, Kerajaan Rom pula yang menguasai Seluruh Laut Mediterranean dan Orang Yahudi bernaung di bawah pemerintahan Dinasti Separa Yahudi iaitu Dinasti Herod.

Pada Tahun 4SM, wilayah Kerajaan Judah dibahagi-bahagikan kepada raja keturunan Herod dan gabenor-gabenor Rom, sebelum berlakunya pemberontakan terbesar Yahudi pada Tahun 66 hingga 73 M yang menyaksikan Orang Yahudi mengalami kekalahan terhadap Rom dan Kota Jerusalem dimusnahkan keseluruhannya oleh Titus Yang Agung, termasuklah Haikal Kedua.

Setelah Haikal Kedua dimusnahkan, Orang Yahudi masih ramai yang mendiami Kota Jerusalem tetapi dibawah pemerintahan Rom secara langsung. Mereka didiskriminasikan dan dijadikan warganegara kelas kedua oleh orang-orang Rom. Pada Tahun 115 M, tercetusnya Perang Pemberontakan Kedua di seluruh kawasan petempatan Yahudi dan diasporanya seperti di Mesir dan Cyprus.

Pemberontakan ini tercetus setelah orang Yahudi merasakan dapat peluang untuk memerdekakan diri mereka daripada Kuasa Rom kerana Pihak Rom terlibat dengan peperangan di Armenia dalam Perang Rom-Parthia. Namun begitu, Orang Yahudi dikalahkan oleh tentera Rom di bawah pimpinan Lucius Queitus setelah dua tahun memberontak. Perang tersebut digelar Perang Kitos, sempena dengan nama General Rom tersebut.

Pada Tahun 131 M, Kaisar Hadrian membina Kota Baharu di atas runtuhan Haikal Kedua dan dinamakan Kota Aelia Capitolina. Hadrian berjanji akan membangunkan semula Haikal kepada orang Yahudi. Namun begitu, Hadrian ternyata menipu dengan mendirikan Kuil Sembahan Orang Rom terhadap Dewa Jupiter dan tindakan baginda menimbulkan pemberontakan kali ketiga. Pemberontakan yang dinamakan Pemberontakan Bar Kokhba  ini bermula pada Tahun 132M hingga 136M dan diketuai oleh Simon Bar Kokhba.

Dalam peperangan ini, Yahudi mengalami kekalahan terburuk dalam sejarah mereka dengan kematian di pihak Yahudi melebihi 500,000 orang dan mereka diharamkan menjejakkan kaki ke Kota Jerusalem.  Pusat orang Yahudi kemudiannya berpindah ke Galilee. Kaisar Hadrian mendirikan dua buah patung berhala di Puncak Bukit Kuil (Temple Mount), satu imej Jupiter dan satu imej dirinya. Kitab-kitab agama Yahudi dibakar, rabbi-rabbi Yahudi dihukum bunuh dan ajaran Kitab Taurat diharamkan di Jerusalem.

Mereka turut mengubah nama seluruh kawasan tersebut sebagai Syria-Palaestina untuk menghapuskan ingatan Yahudi terhadap kerajaan yang pernah dibina oleh nenek moyang mereka. Setelah itu, Orang-orang Yahudi terpencar ke seluruh pelosok dunia dan didiskriminasikan walau di mana mereka berada. Orang Yahudi ramai yang dijual ke pasar hamba atau dibunuh. Orang Yahudi yang bertubuh kekar pula dijadikan ‘Gladiator’ dan dibawa ke Colosseum atau Amfiteater untuk tontonan rakyat Rom.

Selepas beberapa ratus
tahun, Orang-orang Yahudi memberontak lagi dan mereka selalunya akan membantu
pihak lawan untuk mengalahkan pihak Rom Timur (Byzantine) seperti bersekongkol
dengan Pihak Parsi untuk menjatuhkan Byzantine ataupun berpakat dengan Orang
Samarita untuk memberontak. Yahudi masih diharamkan daripada menjejakkan kaki
ke Baitul Maqdis, kecuali pada Perayaan Tisha B’Av. Orang-orang Yahudi hanya
dapat kembali ke Baitul Maqdis selepas Saidina Umar Al-Khattab menakluk
Palestin daripada Pihak Byzantine.

RUJUKAN:

Ustaz Mohamad
Wahid bin Abd Hanif (2016), Yahudi dan Taurat, http://www.addeen.my/index.php/terkini/item/1262-yahudi-taurat, dilayari pada 20 April 2019.

Faiz Husaini (2009), Yahudi
dalam Prespektif Al-Quran, https://www.eramuslim.com/suara-kita/pemuda-mahasiswa/yahudi-dalam-prespektif-al-quran.htm#.XLsKMuj7RPY , dilayari pada 20 April 2019.

O.K. Rahmat S.H., Dr
(1984), Dari Adam Sampai Muhammad: Sebuah Kajian Mengenai Agama-agama,
Kota Bharu: Pustaka Aman Press Sdn. Bhd.

Josephus, F. (Kemaskini
2017), Antiquities of The Jews, Translated by William Whiston, Project Gutenberg
(kemaskini terakhir pada 9 Ogos 2017), Utah, Project Gutenberg Literary Archive
Foundation

The Book of Jasher (Translation
ke Bahasa Inggeris pada 1887), http://www.sacred-texts.com/chr/apo/jasher/index.htm, dilayari pada 20 April 2019.


Peranan Ibu-ibu Sultan Uthmaniyah Dalam Pemerintahan

Bersempena dengan sambutan Hari Ibu Sedunia yang disambut pada 9hb Mei pada setiap tahun, kali ini penulis ingin menceritakan serba sedikit tentang sebuah kedudukan penting yang diisi oleh kaum wanita yang merupakan para ibu sultan- sultan Uthmaniyah iaitu Valide Sultan. Kedudukan ini amat penting dalam memainkan peranan di sepanjang tempoh yang dipanggil sebagai zaman Kesultanan Wanita.

Wanita pertama yang memakai gelaran valide sultan adalah Ayşe Hafsa Sultan, seorang wanita berbangasa Tatar Crimea dan ibu kepada Sultan Süleyman al Qanuni. Beliau menemani puteranya itu ketika Süleyman dilantik sebagai gabenor Manisa pada usia 17 tahun pada tahun 1503 dan semasa Süleyman menaiki takhta pada tahun 1520, Hafsa Sultan mengambil alih urusan pentadbiran harem istana di Istanbul.

Walaupun terdapat beberapa ketidakpastian tentang sejak bilakah dia mula menduduki harem di dalam Istana Topkapı, namun dia dikreditkan sebagai penasihat kepada puteranya, atau secara teknikalnya dia adalah penyandang kedudukan Sultan sehingga saat kema.tiannya pada tahun 1534.

Hafsa mungkin adalah valide sultan yang pertama telah membangunkan sebuah kompleks besar yang terdiri daripada sebuah masjid, sekolah, kolej dan hospital di Manisa. Dengan berbuat demikian, dia secara tidak langsung telah menjadi pelopor kepada tradisi Uthmaniyah dalam hal ehwal amal kebajikan yang akan diteruskan oleh golongan ibu-ibu pemerintah empayar ini di masa hadapan.

Terdapat kecenderungan yang turut menganggap Hürrem Sultan yang terkenal itu sebagai valide sultan juga, tetapi sebenarnya dia terlebih dahulu meninggal dunia sebelum Sultan Süleyman. Namun dia turut meninggalkan beberapa teladan untuk valide sultan akan datang dengan terlibat secara aktif dalam urusan pemerintahan negara, bahkan pengaruhnya tersebar hingga menjadi tumpuan para pemerintah Eropah. Namun, tidak banyak yang kita ketahui tentang pengaruhnya di harem, walaupun hal itu sepatutnya merupakan tanggungjawab utama valide sultan.

Para valide sultan yang terkenal kerana penglibatan mereka dalam urusan pemerintahan negara adalah terhad. Nurbanu, Safiye dan Kösem adalah tiga orang valide sultan yang paling aktif memainkan peranannya sebagai ibu sultan. Sepanjang tempoh ketika mereka memerintah secara de facto itu termasuklah zaman Hürrem Sultan, telah diistilahkan sebagai zaman Kesultanan Wanita.

Nurbanu, ibu kepada Sultan Murad III, adalah orang Venice dan mungkin berketurunan Yahudi dan memainkan peranan di sepanjang zamannya (1574-1583) dalam politik Mediterranean dengan menyokong Venice dalam penentangan mereka terhadap musuh tradiai mereka, Genoa.

Nurbanu Sultan memerintah dengan dibantu oleh Wazir Agung, Sokollu Mehmet Pasha dan bahkan aktif berhubung dengan ratu Perancis, Catherine de Medici. Apabila dia meninggal dunia secara mengejut, dikatakan bahawa orang Genoa telah mera.cuninya.

Safiye Sultan juga berasal dari Venice yang mungkin telah dipilih oleh Nurbanu secara peribadi sebagai gundik untuk puteranya Murad III. Dia menjadi valide sultan (1595-1603) setelah puteranya menaiki takhta sebagai Sultan Mehmed III. Dia memperoleh kuasa yang cukup besar dan juga menerapkan dasar pro-Venice. Safiye amat terkenal di Eropah berikutan dia memiliki hubungan yang erat dan sering berbalas surat dan hadiah dengan Ratu Elizabeth I dari England.

Kösem Sultan memperoleh reputasi sebagai valide sultan yang paling berbahaya dan paling licik dari setiap valide sultan (1623 hingga 1651). Dia menjadi valide sultan yang paling lama mengawasi urusan pemerintahan Uthmaniyah yang berlangsung melalui pemerintahan dua orang puteranya secara berturut-turut iaitu Sultan Murad IV, Sultan Ibrahim I dan cucunya Sultan Mehmed IV.  Dia kurang dikenali dari segi pengaruhnya dalam urusan pemerintahan tetapi dia lebih terkenal dengan tipu muslihatnya dalam agenda untuk memastikan para puteranya akan menjadi sultan.

Kösem Sultan digantikan oleh Turhan Sultan, seorang wanita Ukraine yang kurang berminat dalam urusan politik dan pada dasarnya membiarkan wazir agung pada masa itu, Köprülü Mehmed Pasha, untuk mengepalai urusan pemerintahan Uthmaniyah.  Sebagai valide sultan (1648-1682), dia lebih banyak ferlibat dalam projek-projek pembinaan seperti Masjid Yeni Cami di Eminönü.

Walaupun jawatan valide sultan terus dilanjutkan hingga abad ke-20, golongan wanita yang menjadi ibu kepada sultan-sultan ini lebih selesa dengan urusan pentadbiran di harem dan bukannya pemerintahan negara. Untuk mengawal institusi harem sudah tentu memerlukan tangan yang tegas.

Sultan yang berkuasa adalah ketua dinasti sebagai sebuah keluarga dan dia harus memastikan bahawa ada pewaris lelaki yang masih hidup untuk mengambil alih takhtanya.  Hasilnya adalah valide sultan akan memastikan calon-calon gundik yang sesuai akan menerima pendidikan dan diajarkan moral dan akhlak yang terbaik bagi menarik minat anaknya.

Oleh itu, tanggungjawab untuk memastikan lahirnya pewaris takhta dari b benih yang baik dalam meneruskan kesinambungan kuasa Uthmaniyah berada di tangan wanita dan khususnya valide sultan.

Walaupun secara tradisional seorang lelaki akan menjadi ketua keluarga di kalangan bangsa Turki, namun masih wujud konflik perebutan takhta, telah banyak peristiwa dalam sejarah pada abad-abad kemudian yang menyaksikan takhta sultan diwariskan kepada seorang putera yang lemah dan tidak berpotensi atau terlalu muda untuk memerintah, maka seseorang yang kuat harus mengambil tanggung jawab.

Wazir agung, yang tidak pernah menjadi anggota dinasti berdarah diraja kecuali melalui perkahwinan, lebih banyak bertukar penyandangnya berbanding sultan.  Betapa pentingnya peranan seorang valide sultan itu boleh diukur oleh jarak biliknya dengan bilik peribadi sultan yang amat dekat. Jadi, selama lebih kurang 400 tahun, salah satu peranan yang paling terpenting dalam Empayar Uthmaniyah telah digalas oleh seorang wanita, yang memegang amanah sebagai ibu, iaitu Valide Sultan.

Selamat menyambut Hari Ibu Sedunia buat semua para ibu yang gagah dan berjasa.

RUJUKAN:

Peirce, Leslie P., The Imperial Harem: Women and Sovereignty in the Ottoman Empire, Oxford University Press, 1993.


Perang Dunia Kedua: Tumbangnya Kuasa Perancis

Selepas hanya enam minggu bertempur pada 10 Mei 1940, kuasa-kuasa besar penjajah di barat Eropah iaitu Belgium, Belanda dan Perancis tumbang ke atas Nazi Jerman pimpinan Adolf Hitler. Kejayaan ini menjadikan Jerman sebagai sebuah kuasa dominan di tanah besar Eropah selepas perang meletus sejak 1 September 1939.

Sebelum itu, Nazi Jerman mengisytihar perang terhadap Poland pada 1 September 1939. Sejurus selepas itu, Perancis dan sekutunya, Britain mengisytihar perang terhadap Jerman, lalu terjadinya Perang Dunia Kedua. Dengan menggunakan taktik Blitzkrieg, iaitu serangan kilat antara pasukan kereta perisai dan pesawat udara, Poland jatuh ketangan Jerman selepas hanya sebulan dan lima hari bertempur. Maruah Poland juga terus dirobek selepas tanah mereka dibahagi kepada dua antara Jerman dan Soviet Union yang telah dipersetujui dalam Perjanjian Molotov-Ribbentrop.

Pada ketika itu, Perancis dan Britain tidak banyak membantu Poland ketika perang meletus. Walaupun Perancis melancarkan ofensif ketenteraan di barat Jerman pada 7 September, namun serangan ini gagal memberikan apa apa kesan terhadap Jerman dan mereka bertindak untuk berpatah balik dan menghentikan serangan seminggu kemudian. “Kenapa perlu mati untuk Danzig” adalah slogan anti-perang yang sangat popular di Perancis menunjukkan bahawa, kenapa rakyat Perancis perlu mati untuk sebuah bandar yang merupakan bekas wilayah Jerman yang takde kena mengena dengan Perancis? Akhirnya, Poland jatuh dan hilang di peta Eropah tanpa menerima bantuan Perancis dan Britain yang setimpal.

Selepas kejatuhan Poland, Hitler memandang ke barat. Beliau mahu melumpuhkan kuasa-kuasa barat dahulu jika mahu menyerang Soviet Union di timur, yang merupakan cita-cita agungnya. Hitler mengarahkan panglima-panglima tenteranya untuk melakar pelan untuk menyerang Perancis. Akhirnya, Hitler menerima rancangan yang dikemukan oleh Major General Erich von Manstein yang dikenali sebagai Pelan Manstein atau Pelan Kuning. Dalam pelan ini, Angkatan Tentera Jerman akan menyerang Perancis dalam tiga sudut iaitu;

Pertama, melalui Belgium dan Belanda. Pada ketika itu, kedua-dua buah negara ini masih lagi neutral dan tidak berperang dengan Jerman. Manstein menggunakan semula Pelan Schlieffen yang pernah digunakan ketika Perang Dunia Pertama. Objektif utama serangan ini berbeza dengan Pelan Schlieffen yang digunakan sebagai batu loncatan untuk menyerang Perancis. Sebenarnya, objektif serangan ini bukan sahaja untuk menawan seluruh Belgium dan Belanda, malah adalah sebagai tipu helah (diversion) agar Perancis mengalihkan tentera-tentera utamanya jauh dari hutan Ardennes, yang menjadi serangan utama tentera Jerman.

Kedua, melalui hutan tebal Ardennes di sempadan Belgium-Perancis. Tidak ada seorang pun yang terfikir bahawa hutan ini akan menjadi saksi kepada beratus-ratus armada Kor Armor (Panzer) Kesembilanbelas pimpinan General Heinz Guderian membolosi tanah Perancis ini. Oleh hal yang demikian, kawasan ini dipertahankan oleh tentera Perancis dalam bilangan yang sedikit. Objektif utama serangan ini adalah untuk ‘cut-off’ tentera Belanda, Belgium, British dan Perancis dan seterusnya mara terus ke Selat Inggeris.

Ketiga, melalui Garisan Maginot. Perancis membina garisan ini di sepanjang sempadan Perancis-Jerman selepas tamatnya Perang Dunia Pertama. Seperti Garisan Mannerheim di Finland, Garisan Maginot merupakan benteng pertahanan Perancis yang dibina untuk mengekang tentera Jerman di masa akan datang. Ia merupakan benteng pertahanan yang paling kebal dan paling moden di dunia. Satu kelemahan besar Garisan Maginot ini ialah, ia dibina hanya sepanjang sempadan antarabangsa Jerman-Perancis sahaja. Jerman tahu yang Garisan Maginot adalah mustahil untuk ditembusi. Oleh hal yang demikian, Jerman akan memasuki tanah Belanda dan Belgium sebelum mara terus ke ibu kota Paris. Maka, objektif serangan ini adalah untuk memberi tekanan kepada tentera Perancis yang bertahan di situ.

Pada 10 Mei 1940, Pelan Manstein diaktifkan. Tiga buah Kumpulan Tentera (Army Group) membedil tiga posisi yang dirancangkan. Kumpulan Tentera A, dibawah pimpinan Colonel-General Gerd von Rundstedt, ditugaskan untuk merobek hutan tebal Ardennes dengan armada kereta kebal dan kemudian mara terus ke Selat Inggeris.

Kumpulan Tentera B pula, dipimpin oleh Colonel-General Fedor von Bock akan menyerang dan menawan seluruh Belgium dan Belanda. Manakala, Kumpulan Tentera C, pimpinan Colonel-General Wilhelm von Leeb akan memberi tekanan kepada tentera Perancis yang bertahan di sepanjang Garisan Maginot.

Pada hari serangan, Armada Tentera Udara Jerman (Luftwaffe) pimpinan Field Marshal Hermann Goering menyerang ketiga-tiga kedudukan ini dengan dahsyat sekali. Hal ini menjadi salah satu kunci kejayaan awal tentera Jerman. Pasukan paratrooper dan airborne Tentera Udara Jerman di jatuhkan di beberapa lokasi penting seperti Rotterdam, The Hague dan Port Ebel-Emael. Selepas itu, Kumpulan Tentera B von Bock, mara dari timur Belanda terus ke Belgium.

Dalam pada itu, mengetahui serangan besar-besaran ini, Komander Turus Angkatan Tentera Perancis, General Maurice Gamelin mengerahkan seluruh tentera Perancis bergerak ke utara menuju ke Belgium dan Belanda bagi menangkis serangan tentera Jerman. Secara logiknya, Angkatan Tentera Perancis sedikit moden daripada apa yang Jerman ada. Tentera Darat Perancis telah menggunakan pasukan mekanais sepenuhnya berbanding tentera Jerman di mana 40% tenteranya masih lagi menggunakan tentera berkuda.

Kelebihan tentera Jerman terletak kepada kekuatan Angkatan Tentera Udara mereka (Luftwaffe). Sungguhpun Tentera Udara Perancis sama moden dengan Tentera Udara Jerman, tetapi Luftwaffe jauh lebih berpengalaman daripada Perancis. Pengalaman itu diperoleh selepas 3 tahun membantu tentera Nasionalis pimpinan Francisco Franco ketika Perang Saudara Sepanyol 1936-1939. Maka tidak hairanlah Luftwaffe mampu menundukkan Royal Air Force (Britain) dan Armee de lAir (Perancis) ketika perang berlangsung.

General Gamelin menghantar Kumpulan Tentera 1, terdiri daripada Tentera Perancis Pertama, Kedua, Ketujuh, dan Kesembilan, Tentera Diraja Belgium dan juga Pasukan Expedisi British (British Expeditionary Force, BEF). Kumpulan Tentera 1 ini terdiri daripada tentera-tentera paling elite yang dimiliki Perancis dengan harapan mampu mengekang kemaraan Kumpulan Tentera B, pimpinan General von Bock yang sedang mara terus kearah Belgium dan Belanda.

Ketika tentera Perancis sibuk mengekang kemaraan tentera Jerman di utara, di bahagian tengah, Perancis dikejutkan oleh serangan besar-besaran daripada Kumpulan Tentera A, pimpinan General von Rundstedt. Beratus-ratus armada kereta kebal merobek hutan tebal Ardennes dan terus memasuki tanah Perancis dengan begitu mudah. Siapa sangka hutan tebal Ardennes yang nampak begitu mustahil untuk melakukan serangan mampu dilalui oleh tentera Jerman dengan begitu mudah sekali. Pada ketika itu barulah Perancis sedar ketika mereka sibuk bertempur di Belgium dan Belanda, musuh mereka telah bocor dari arah belakang.

Keadaan sudah semakin kucar kacir bagi pihak Perancis. Kumpulan Tentera 1 pimpinan Gamelin kini terperangkap di antara dua buah Kumpulan Tentera A dan B milik Jerman. Kor Armor Kesembilanbelas Jerman pimpinan General Heinz Guderian telah berjaya sampai ke Selat Inggeris, secara tidak langsung memerangkap tentera gabungan Perancis, Britain, Belgium dan Belanda (Kumpulan Tentera 1) di suatu pelabuhan bernama Dunkirk. Di sinilah keajaiban berlaku.

Disebabkan kepantasan kereta kebal Guderian, Adolf Hitler mengarahkan agar Guderian supaya tidak memasuki pelabuhan Dunkirk. Hitler khuatir bahawa kereta kebal Jerman mara begitu pantas sehingga meninggalkan ruang untuk tentera Perancis membuat ‘counter-attack’. Lebih kurang 400,000 tentera Bersekutu terperangkap di Dunkirk. Selepas Hitler mengarahkan serangan dihentikan, Komander Tentera British, General Viscount Gort mengarahkan Operasi Dynamo dikuatkuasakan iaitu operasi memindahkan sebanyak mungkin tentera Bersekutu keluar dari Dunkirk. Hasilnya, 330,000 tentera Bersekutu berjaya diselamatkan. Ini merupakan antara kesilapan strategik paling besar dilakukan oleh Hitler.

Jatuhnya tentera Belanda, Belgium, Britain dan Perancis, tentera Jerman bertukar haluan ke selatan iaitu ibu kota Paris yang kini terbuka luas untuk ditawan. Pada ketika itu, pemerintah-pemerintah Perancis telah mula meninggalkan Paris yang kini digerlar sebagai ‘open city’ iaitu bandar yang terbuka untuk ditawan tanpa bertempur. Semangat dan moral tentera Perancis semakin lemah selepas bandar itu jatuh ke tangan Jerman pada 10 June 1940.

Selepas mengetahui Jerman telah menduduki ibu kota Paris, sekutunya Itali, dipimpin oleh Perdana Menteri, Benito Mussolini mengisytihar perang terhadap Britain dan Perancis. Hal ini kerana Mussolini mahu menggunakan kesempatan ini untuk merampas tanah di selatan Perancis bersempadan dengan barat Itali. Ketika ditanya oleh Ketua Staf Angkatan Tentera Itali, Marshal Pietro Badoglio, Mussolini menjawab, “Aku hanya memerlukan beberapa ribu orang untuk mati supaya aku boleh duduk di meja perdamaian sebagai seseorang yang pernah berperang”

Pada 22 June 1940, Perancis bersetuju menandatangani perjanjian damai dengan Jerman. Apa yang menarik mengenai perjanjian ini ialah, lokasi perjanjian itu ditandatangani adalah sama seperti Perjanjian Damai dengan Empayar Jerman pada 18 November 1918 yang mengakhiri konflik Perang Dunia Pertama. Perjanjian ini merupakan suatu kemenangan agung bagi Adolf Hitler yang merupakan veteran Perang Dunia Pertama kerana akhirnya beliau dapat membalas dendam dan maruah yang diragut oleh Perancis selepas Empayar Jerman menyerah kalah pada tahun 1918. Dalam perjanjian ini, 3/5 wilayah Perancis, merangkumi seluruh utara dan barat Perancis diambil dan dikuasai oleh Perancis. Hanya bahagian selatan sahaja dikuasai oleh kerajaan boneka yang diberi nama Vichy France, yang akan dikepalai oleh hero Perancis ketika Perang Dunia Pertama iaitu Marshal Phillippe Petain.

Perang di Perancis tamat sepenuhnya pada 25 June 1940, selepas Itali dan Perancis menandatangani perjanjian damai berasingan di Rome. Perang ini menyaksikan tumbangnya Perancis sebagai kuasa dunia di Eropah. Kini, Britain terpaksa berperang berseorangan sambil mengharapkan Amerika Syarikat, yang pada ketika itu merupakan negara neutral, datang membantu Britain secepat yang mungkin. Populariti Adolf Hitler meningkat secara mendadak setelah perang ini tamat. Rakyat Jerman menjangkakan seramai 1 juta rakyat Jerman akan terkorban dalam perang ini. Hakikatnya, hanya 28,000 nyawa tentera Jerman terkorban dalam pertempuran ini. Hitler kini dianggap sebagai pemimpin teragung dan paling disayangi oleh rakyat di Jerman kerana telah berjaya memulihkan maruah mereka selepas kekalahan yang memalukan pada Perang Dunia Pertama.


Kejatuhan Empayar Melayu 1511: Benarkah Melaka Kalah Kerana Tidak Menggunakan Senjata Api?

15 Ogos 1511 atau juga 24 Ogos 1511 (perbezaan sumber menyatakan tarikh yang berbeza) adalah detik yang sangat memilukan bagi umat Melayu. Hari ini, tewasnya sebuah empayar kebangaan umat Melayu keseluruhannya. Masih terngiang-ngiang di telinga saya, beberapa orang rakan malah guru yang mengejek dan mencemuh dengan kata-kata.

[Rujuk Research on the Early Malay Doctors 1900-1957 Malaya and Singapore dan juga The Voices of Macao Stones: The Nanjing Massacre Witnessed by American and British Nationals untuk tarikh 15 Ogos 1511]

[Untuk tarikh 24 Ogos 1511, boleh rujuk Dictionary of Battles and Sieges: F-O, The Cambridge World History, Volume 3 dan The Portuguese in Malay Land oleh Geraldo Affonso Muzzi]

“Alah…apalah hebat sangat pada Melaka, Portugis serang tak sampai seminggu terus kalah teruk, lari lintang pukang”

“Melaka kalah dengan mudah kerana teknologi persenjataan yang sangat lemah, bayangkanlah orang kita berperang hanya guna keris, sumpit dan tombak, padahal Portugis guna meriam dan senapang, mana tak kalahnya..”

“Orang Melaka semua kolot sebab tak pernah tengok Meriam lalu lari lintang pukang.”

Kalaulah mereka tahu hakikat yang sebenar, kalaulah.

Sebenarnya apakah yang berlaku dalam peristiwa 1511 ini dan bagaimanakah gambaran sebenar detik-detik Melaka mempertahankan dirinya dari diperkosa Portugis?

Hakikat yang sebenarnya ramai tidak tahu adalah Melaka sudah mencapai kedudukan politik yang unggul sementara perdagangannya juga terus berkembang, dan pelabuhannya menggamit pelbagai bangsa datang singgah dari segenap pelusuk dunia. Imej bandar terapung seperti Venice dan Genoa serta pasar dan rumah yang tidak berputusan hingga Muar bukanlah satu khayalan atau cakap-cakap kosong sahaja.

Walaupun memang wujud kepincangan dalam pemerintahan, pergeseran, perebutan dan pelbagai lagi konflik dalaman yang sering kita dengar namun ianya belum cukup parah untuk menjatuhkan Melaka jika dibandingkan dengan serangan Portugis. Tambahan lagi oleh sebab begitu makmurnya Melaka maka banyaklah kaum-kaum ‘asing’ yang mula dengki, hasad dan cemburu akan kekayaan Melaka. Pembelotan kaum-kaum asing ini juga ibarat gunting dalam lipatan yang memudahkan lagi kemaraan Portugis.

Sesungguhnya tidak semua persoalan tentang kejatuhan Melaka dapat kita rungkaikan disini. Namun memadai rasanya untuk kita membuka perbincangan dalam hal kesungguhan dan semangat juang Melaka bagi mempertahankan maruah dan kedaulatannya daripada dinodai oleh Portugis.

Sebelum itu yang paling penting ialah pandangan kita bahawa Melaka ketinggalan dari segi teknologi meriam, senapang atau istinggar dan peluru serta lain-lain senjata api perlu diubah dan dibuang sejauh mungkin. Seperti yang saya pernah sebut dahulu angkatan Portugis dicatatkan membawa pulang ribuan pucuk meriam dan senapang yang dirampas dari Melaka. Teknologi pembuatan dan penggunaannya juga adalah standing dengan teknologi barat.

John Crawfurd memetik catatan De Burros dalam bukunya, A Descriptive Dictionary of the Indian Islands and Adjacent Countries, bahawa ketika Portugis menawan Melaka dahulu, mereka berjaya merampas antara 3000 hingga 8000 senjata api daripada Melaka, dan De Burros sendiri mengatakan bahawa Portugis sendiri tidak mampu untuk menghasilkan senjata api sebanyak itu. Bahkan catatan De Burrous menjelaskan lagi kepada kita bahawa Portugis menjumpai sebuah meriam Melayu Melaka yang jauh lebih besar daripada meriam yang dipunyai oleh Portugis dan meriam itu telah dihantar ke India.

Catatan yang lain pula, seperti yang dinukilkan oleh Godinho Eredia dalam buku Asia Portugueza, karya Manuel de Faria Y Souza dalam E. Koek, Portuguese History of Malacca, sewaktu kedatangan Portugis di Melaka, jumlah meriam yang dipunyai kerajaan tersebut adalah sangat banyak. Tiga ribu pucuk meriam besar telah dijumpai dalam kota Melaka, 5000 pucuk lagi telah sempat dibawa lari oleh tentera Melaka apabila kota itu tumbang.

Albuquerque menyatakan bahawa terdapat 2000 pucuk meriam yang diperbuat daripada tembaga dan yang lain diperbuat daripada besi di Melaka. Faria y Souza mengatakan bahawa sebahagian besar daripada 8000 pucuk senjata api atau meriam yang dipunyai kerajaan Melaka adalah berasal dari Pahang. Ini bermakna Pahang merupakan sebuah negeri penghasil senjata api yang berkualiti dan banyak pada zaman itu.

Menurut Eredia lagi, semua meriam-meriam itu dihasilkan dengan amat baik dan tidak dapat ditandingi walaupun dengan meriam buatan Portugis. Daripada catatan Eredia ini, dapat disimpulkan bahawa teknologi senjata api yang dimiliki oleh bangsa Melayu Melaka pada waktu tersebut adalah sama tarafnya dengan teknologi persenjataan orang Eropah, malahan mungkin lebih baik.

Seorang berbangsa Itali yang terlibat di dalam penyerangan terhadap Melaka pada tahun 1511 menyatakan bahawa terdapatnya penggunaan pelbagai jenis senjata api berat yang telah menyebabkan kehilangan nyawa yang agak ramai di pihak portugis. Menurut beliau, walaupun akhirnya tentera Melayu Melaka kalah, namun mereka digambarkan mempunyai semangat keperwiraan yang tinggi, sangat terlatih dalam ilmu peperangan dan mempunyai simpanan senjata yang bermutu serta pelbagai.

Thomas John Newbold, seorang pegawai British di Melaka pernah mencatatkan di dalam Political and Statistical Account of the British Settlements in The Straits Of Malacca, Volume 2 bahawa kilang-kilang yang menghasilkan senjata api seperti meriam-meriam milik bangsa Melayu sudah lama bertapak bukan sahaja di Semenanjung Tanah Melayu, bahkan di sekitar Kepulauan Melayu. Terengganu menjadi hub penghasilan senjata api di Semenanjung, manakala Gerisik merupakan hub untuk Pulau Jawa, dan hub untuk Sumatera pula ialah Minangkabau.

Bahkan Newbold turut mengulas mengenai pemandangan biasa yang dilihatnya ketika berada di Tanah Melayu pada abad ke-18 yang dipercayai Newbold sudah lama budaya itu itu bertapak di Tanah Melayu. Katanya, tidaklah sesuatu yang menghairankan andai dapat melihat pendekar Melayu yang lengkap bertanjak dan berbusana Melayu bersama keris dan senjata api Melayu seperti Istingar.

Kita lihat pula tulisan R. J. Wilkinson, “The Capture of Malacca, A.D. 1511”. Beliau menyebut mengenai beberapa perkataan sepert “Malay gun-fire” dan “heavy fire” merujuk kepada bala askar Melaka ketika itu ketika menceritakan mengenai kejatuhan Melaka yang boleh dijadikan dalil bahawa orang Melayu kita ketika itu sudah memiliki senjata api.

Diceritakan bahawa ketika askar Portugis cuba memasuki muara Sungai Melaka yang cetek dan berlumpur itu, mereka telah dihujani oleh divisyen askar Melaka yang menggunakan senjata api dan menghujani askar Portugis dengan senjata api

Walaupun dalam naskah Sulalatus Salatin ada ditulis yang serangan meriam Portugis menggemparkan orang Melaka bagai bertih digoreng, namun petikan tersebut harus ditafsir sebagai penyedap cerita untuk khalayak pembaca atau pendengar. Jambatan Melaka yang kita lihat dalam lukisan seperti di muzium atau dalam buku-buku teks sejarah yang sering digambarkan dengan penuh daif dan uzur juga perlu kita buang jauh-jauh.

Catatan Portugis sendiri mendapati jambatan tersebut terbina dengan sangat kukuh, malah rekod-rekod China beberapa dekad sebelum serangan Portugis melaporkan bahawa ada lebih kurang 20 buah kedai di atas jambatan tersebut. Saya menggambarkan jambatan ini seperti jambatan London Bridge yang pada zaman pertengahan penuh dengan kedai-kedai. Pihak Portugis juga mengalami kesukaran dan mengambil masa untuk merobohkan jambatan tersebut atas maklumat risikan dari Ruy de Aroujo.

Di dalam buku teks sekolah juga kita diberitahu atau digambarkan pertempuran berlaku di daratan kota Melaka sahaja, namun dari catatan Portugis didapati pertempuran sebenarnya telah bermula sejak di laut lagi. Sebelum pihak Portugis berjaya mendarat, mereka dilaporkan telah diserang tentera Melaka di perairan yang mengakibatkan kehilangan 100 nyawa di pihak Portugis.

Pihak Melaka menggunakan perahu atau lancara yang diisi dengan minyak dan bahan pembakar kayu serta dihalakan ke kapal-kapal Portugis. Taktik ‘Fire Ship’ ini sering digunakan di Eropah juga seperti dalam perang Inggeris dengan Sepanyol pada zaman ratu Elizabeth.

Selain itu tembakan meriam dari Melaka menghala ke kapal-kapal Portugis juga turut mendatangkan kecelakaan. Oleh itu pendapat yang mengatakan meriam Melaka tidak boleh menembak jauh juga harus dibuang kelaut.

Melaka juga melaksanakan strategi menggertak dan tindakan perang psikologi untuk menakutkan pihak lawan dengan mengeluarkan sejumlah perahu perang, lancara, tongkang, sampan dan sebagainya yang lengkap bersenjata untuk menunjukkan kekuatannya kepada Portugis. Walaupun begitu kekuatan sebenar Melaka yakni armada jong perang yang diketuai laksamana pada waktu itu tiada di perairan.

Maklumat daripada catatan Giovani Da Empoli mengesahkan bahawa tentera Melaka telah menggunakan lancara serta perahu berapi untuk memusnahkan kapal Portugis. Di kawasan pantai pula pertahanan dikukuhkan dengan pancangan kayu dan besi-besi tajam atau kawat beracun serta meriam-meriam pelbagai jenis besar dan kecil beserta dengan peti-peti berisi serbuk peluru.

Sebenarnya saudara sekalian perang Melaka bukan berlaku dalam jangka masa yang singkat. Pada masa ketibaan Portugis pada 28 Jun 1511 pertempuran tidak terus terjadi sebaliknya kedua-dua belah pihak menggunakan taktik tunggu dan lihat, masing-masing menunggu siapa yang akan menyerang dahulu.

Hal ini diselangi dengan sesi perundingan dan diplomasi yang tidak kemana. Pihak Portugis mahu tawanan Portugis termasuk Ruy de Aroujo dibebaskan. Selang tiga minggu dari itu keadaan mula semakin tegang. Beberapa siri pertempuran kecil berlaku di laut dan dikawasan penginapan para pedagang berdekatan pantai.

Portugis menyerang empat kapal Jawa dan sebuah kapal Sumatera. Kemudian kapal-kapal saudagar Gujarat di pelabuhan juga dibakar termasuk rumah penduduk di pantai. Walaupun Sultan kemudiannya membebaskan tawanan, namun perang tetap tidak dapat dielakkan lagi.

Pihak Portugis sebenarnya sangat tahu akan kelemahan Melaka. Hal ini kerana mereka telah mempunyai perancangan yang jitu. Mereka mempunyai kelebihan dari segi risikan atau maklumat yang diberi oleh Ruy de Aroujo dan orang-orang dalaman Melaka sendiri seperti Utimutiraja, seorang perempuan Parsi dan Nainachittu. Melaka mempunyai musuh di setiap penjuru malah didalam kelambunya sendiri. Namun demikian Portugis tidak pernah memperkecilkan kemampuan pertahanan Melaka.

Albuquerque sendiri pernah menyebut bahawa

“Kita tidak akan dapat menawan melaka dengan hanya dua batang pedang yang berkarat!”

Di waktu subuh sebelum serangan habis-habisan dilancarkan, Albuquerque memberi ucapan bahawa Melaka harus ditundukkan supaya aliran rempah tidak akan sampai ke Makkah dan Kaherah dan sinar Islam disini akan padam! Ungkapan beliau ini jelas menunjukkan niat sebenar mereka.

Barisan ketenteraan Portugis sebenarnya lebih ramai dari yang kita ketahui. Namun kita sering mendengar jumlah tentera Portugis hanyalah 1200 orang termasuk 600 tentera upahan Malabari dan kapalnya lebih kurang 19 buah.

Maklumat daripada catatan Giovanni menunjukkan bahawa sewaktu tiba di Pedir, jumlah kapal termasuk yang ditawan di perjalanan mencecah angka 25 buah. Di Pasai, lapan buah kapal dari Cambay lagi menjadi mangsa tawanan atau dirosakkan. Dengan demikian kita menganggarkan lebih kurang 27 buah kapal telah tiba di perairan Melaka.

Malahan terdapat beberapa buah kapal lagi di Melaka yang ditawan dan tawanannya dijadikan barisan sokongan dalam serangan keatas Melaka. Giovanni turut melaporkan bahawa dalam serangan pada 25 Julai 1511 terdapat 1500 orang tentera Portugis yang terlibat, dengan pasukan bantuan daripada orang Cina sebanyak 400 orang dan bantuan dari seorang putera Sumatera (Raja Kampar menantu Sultan Mahmud sendiri) juga lebih kurang 400 orang.

Ini semua belum termasuk tentera bantuan dari orang Pegu, Siam, malah orang-orang Keling dibawah Nainachittu dan tentera upahan Jawa yang sengaja berperang dengan tidak bersungguh-sungguh setelah ketua mereka Utimutiraja disogok Portugis.

Pertempuran berlaku dengan sengit di beberapa lokasi seperti di Jambatan, bukit Melaka, Bandar pelabuhan, Istana dan Masjid sultan. Pertahanan Melaka turut diperkuatkan oleh ribuan tentera Jawa yang pada permulaan ogos dibayar tiga bulan gaji terkehadapan disamping barisan pejuang Turki dan Khorusones atau Parsi sejumlah 3000 orang.

Seperti yang saya telah sebutkan tadi, walaupun tentera Jawa ini telah dibayar gaji awal untuk tiga bulan, mereka tetap belot dan tidak bersungguh-sungguh mempertahankan Melaka kerana penghulu mereka Utimutiraja telah membuat pakatan dengan Alfonso de Albuquerque dan memberitahu anak-anak buahnya agar ‘tidak perlu bersusah payah menggadaikan nyawa sendiri untuk mempertahankan harta benda orang lain’.

Persoalannya adakah kekuatan Melaka yang sebenar telah digunakan sepenuhnya? Sebenarnya kekuatan Melaka yang sebenar adalah terletak pada armada lautnya. Namun demikian armada laut Melaka yang terdiri daripada jong-jong yang besar tidak berada di perairan Melaka pada ketika itu.

Sebelum mulanya serangan yang penghabisan oleh Portugis, Sultan sengaja melambat-lambatkan pelepasan tawanan dan cuba berdiplomasi kerana menunggu armada lautnya bersama Laksamana. Namun tindakan Sultan yang sengaja melengah-lengahkan masa tersebut diketahui Portugis yang menyebabkan serangan total dilakukan sebelum sempat armada itu sampai.

Hal ini disebabkan pihak Portugis sangat takut dengan risikan yang diberikan oleh Ruy de Aroujo yang mengatakan bahawa Sultan Melaka mempunyai satu armada laut yang sangat kuat yang diketuai oleh seseorang yang bernama ‘Laksamana’ yang dapat membakar hangus seluruh armada Portugis jika mereka lambat bertindak.

Terdapat catatan dari Portugis yang menyebut bahawa sewaktu Melaka diserang, Laksamana bersama armada Melaka sedang mengadakan rondaan di kawasan perairan jajahan takluk Melaka, mungkin sekitar Riau-Lingga. Ini kerana dalam catatan tersebut diberitahu bahawa Raja Lingga bersama Laksamana telah berpatah balik apabila mengetahui bahawa Melaka sudah jatuh ke tangan Portugis dan Sultan Mahmud Shah dan keluarganya berundur ke Bentayan di Muar.

Pada pendapat saya Raja Lingga dan Laksamana tahu bahawa kejatuhan Melaka bukanlah bermakna kejatuhan empayar Melaka kerana adat Melayu itu 10 negeri boleh dicari, selagi ada raja berdaulat. Jadi jika raja berundur maka pembesar dan raja-raja taklukannya tidak akan membuat keputusan sendiri untuk terus menyerang Melaka, sebaliknya berundur bersama Sultan untuk mengatur strategi baru.

Sultan Mahmud Shah juga dikatakan bertitah, adat kita raja Melayu, negeri alah raja mati, yang melambangkan bahawa perjuangan Melaka sebenarnya belum tamat selagi baginda dan waris-warisnya belum mati.

Apa yang dapat saya simpulkan disini ialah kekalahan Melaka kepada Portugis bukanlah satu kekalahan yang mudah seperti yang sering disebut-sebut. Bukan disebabkan teknologi persenjataan yang lemah dan bukan kerana kejakunan tentera Melaka terhadap tembakan meriam tentera Portugis. Barisan pertahanan Melaka telah berjuang berhabis-habisan baik dari segi diplomasi, pertanahan, taktik dan strategi pertempuran.

Pihak Portugis sendiri mengakui bahawa pejuang-pejuang Melayu Melaka adalah gagah perkasa dan terlatih dalam ilmu peperangan serta dilengkapi dengan pelbagai jenis senjata berpotensi. Namun begitu kita tidak boleh pandang rendah pada kekuatan Portugis. Orang Portugis mempunyai pengalaman tempur dan kepungan laut yang sama hebatnya dengan bangsa Melayu.

Sebelum mereka menyerang Melaka banyak kota pelabuhan lain seperti di India dan Teluk Parsi yang berjaya mereka tawan, malah mereka pernah bertempur dengan armada Turki Uthmaniah yang terkenal hebat itu.

Kekalahan Melaka adalah sebab kurangnya kesepaduan dan kesepakatan diantara ‘Anakvanua’, dan sikap terlalu memberi kepercayaan kepada ‘anak dagang’ atau bangsa ‘asing’.

Bak kata pepatah ‘apalah diharap pada dagang, bertukar musim berlalulah ia’.

Sikap terlalu bertoleransi yang ditunjukkan oleh orang Melayu sejak zaman berzaman ini akhirnya memakan diri sendiri apabila golongan-golongan ‘dagang’ ini mula menunjukkan belang mereka dan menikam dari belakang!

Baik dagang Kalingga, dagang Ming, dagang Burma, maupun dagang Kampar dan Mojo yang serumpun sebangsa, semuanya menjadi duri dalam daging. Harapkan pegar,pegar pula makan padi.

Peristiwa ini seharusnya menjadi pengajaran kepada anak-anak vanua pada hari ini, dan bukannya kisah Melaka kalah berperang kerana menggunakan keris dan sumpit semata-mata yang ternyata tidak benar.

Sekian, wallah hu a’lam.

~ASJ dan HE~

Rujukan Lanjut:

2. Abdul Aziz Zakaria, Portugis Dalam Sejarah Melaka, DBP, 1963.

3. Portuguese Documents on Malacca: 1509-1511, National Archives of Malaysia, 1993.

4. Muhammad Yusoff Hashim, Muzaffar Desmond John Tate, The Malay Sultanate of Malacca: A Study of Various Aspects of Malacca in the 15th and 16th Centuries in Malaysian History, Dewan Bahasa & Pustaka, 1992.

5. The Capture of Malacca, A.D. 1511 oleh RJ Wilkinson

6. Asia Portugueza oleh Manuel de Faria Y Souza dalam E. Koek

7. A Descriptive Dictionary of the Indian Islands and Adjacent Countries oleh De Burrowss

8. Faridah Abdul Rashid (2012) Research on the Early Malay Doctors 1900-1957 Malaya and Singapore. Xlibris

9. Lindsay Ride, May Ride & Jason Wordie (1999) The Voices of Macao Stones: The Nanjing Massacre Witnessed by American and British Nationals. Hong Kong Universitiy Press

10. The Cambridge World History, Volume 3

11. Dictionary of Battles and Sieges: F-O

12. The Portuguese in Malay Land


Asal Usul Bau Pelik Di Hospital

Kalau korang pergi ke hospital untuk melawat saudara mara atau sahabat sakit sebelum ini, korang sudah tentu sedar mengenai bauan menusuk hidung. Di koridor mahupun di wad pesakit. Tapi kenapa bau ni macam melekat je ek?

Disebabkan hospital bukanlah tempat shopping mall atau pun rumah, hospital adalah tempat untuk merawat orang sakit, tidak kira dari berpunca dari kecederaan, demam dan jangkitan, maka emua orang akan ke hospital.

Dan, dengan ribuan orang yang datang pada setiap masa, ia menjadi ‘syurga’ untuk pembiakan pelbagai jenis bakteria dan patogen. Jadi, menjadi satu tanggungjawab pihak hospital untuk memastikan hospital bersih dan bebas dari sebarang jangkitan agar tidak menyusahkan pesakit yang sememangnya sudah sakit dalam hospital.

Oleh itu, selalunya hospital akan menggunakan cecair nyah-kuman (disinfectant) bergred hospital untuk memastikan kemudahan yang ada berada dalam keadaan bersih. Hospital dahulukala sememangnya menggunakan cecair kimia dengan bauan yang kuat, tetapi sejak kini sudah ada cecair nyah-kuman dengan bauan yang sikit atau tiada bau langsung.

Penggunaan sebatian kimia Iodoform atau triiodomethane CHI3 serta chlorophenols seperti chloroxylenol digunakan didalam sebatian cecair nyah-kuman. Chloramine-T juga digunakan sebagai nyah-kuman. Sebatian kimia Chloramine mempunyai bau paling kuat untuk cecair nyah-kuman.

Meskipun begitu, setiap makmal hospital menggunakan pelbagai bahan kimia, bio-kimia dan regen untuk melakukan ujian untuk menentukan penyakit pesakit. Air kencing, darah serta tisu diperlukan untuk melaksnakan ujian tertentu oleh doktor.

Sebatian kimia dari bahan tersebut bersatu dengan bahan ujikaji dari manusia maka terhasil lah juga bauan tersebut. Jika makmal ujikaji bersebelahan kaunter penerimaan, maka bauan jadi lebih kuat, oleh itu kebanyakkan hospital dirancang elok oleh arkitek mempunyai makmal berjauhan dari lobi utama dan berada dibawah tanah.

Malahan, jika seseorang itu terhidu “bauan hospital”, ia mampu membangkitkan memori negatif seseorang, sekaligus memberi tanggapan mengenai kesakitan dan kemurungan. Ini bergantung kepada deria bau individu, tidak semua sama, ada yang berlawanan dan kontra.

RUJUKAN:

What causes Hospital Smell?. https://chemistyclassroom.blogspot.com/2016/08/what-causes-hospital-smell.html

That hospital smell. https://hekint.org/2019/01/08/that-hospital-smell/


Menguruskan Covid-19 Pada Pandangan Ahlul Sunnah Wal Jamaah

Keluar melakukan Tabligh juga boleh jatuh syirik kalau kita anggap kita lah yang berkuasa memberi hidayah.

“Tak, usaha dakwah tabligh ni sebagai asbab hidayah, kita tak iktikad kita yang beri hidayah”.

Ha… gitu lah juga ubat, kuarantin dan saringan ni semua. Ianya sebagai asbab membanteras covid. Kita juga tak iktikad usaha kita ni yang memberi kesihatan.

“Tapi, tabligh ni dakwah yang ada suruhan dari hadis Nabi”.

Ha… gitu lah juga bab kuarantin. Juga ada suruhan dari hadis Nabi. Jangan pergi ke tempat wabak, dan jangan keluar dari tempat wabak.

Dalam keadaan genting gini, sepatutnya tak perlu dah kita nak terangkan bab akidah secara terperinci sampai macam ni. Benda basic macam ni adalah benda pegangan dalam hati. Benda macamni sepatutnya dah jadi suatu perkara yang Dharuri (segera faham). Para elders Tabligh dan Maulana-maulana sudah pasti telah khatam serta faham akan hal ini.

Hanyasanya segelintir golongan yang baru-baru belajar buat Tabligh atau golongan yang memang bukan Tabligh tapi berniat baik untuk membela jemaah ini cuma dengan persediaan ilmu yang kurang mencukupi sahaja yang gagal faham huraian akidah dalam isu ini. Josh mengatasi Ilmu.

Usahlah gaduh bab sama ada kita dari pecahan Jemaah Tabligh Syura Alami (SA) atau pecahan Jemaah Tabligh Maulana Saad (MS) buat masa ini kerana ada perkara lebih mustahak dari itu.

Jangan desak supaya saya dedah semuanya tentang ikhtilaf antara SA dan MS, kelak banyak aib terbongkar. Saya yang menulis ini juga adalah muhibbin (pecinta) Jemaah Tabligh dan ada mengambil sanad mutiara-mutiara ilmu dari Maulana Jemaah Tabligh dan Deobandi.

Tidak kiralah sama ada kita dari SA atau dari MS, mahupun orang awam, ketahuilah bahawa akidah para ulama Jemaah Tabligh, Deobandi, bahkan ulama Nusantara, Khurasan, Iraq, Syam, Turki, Hijaz, Yaman, al-Azhar, az-Zaytuna dan al-Qarawiyin semuanya adalah sama. Cuma huraian sahaja berbeza yang kebanyakkannya hanya bersifat Khilaf Lafzi sahaja.

Ya, memang sebagai umat Islam, haram untuk kita beriktikad Virus ada kuasa untuk sakitkan manusia. Ianya pegangan kaum Qadariyah yang kufur. Juga haram untuk kita beriktikad Allah beri kuasa kepada Virus untuk Virus itu sakitkan manusia. Ianya pegangan kaum Qadariyah yang fasiq.

Juga haram untuk kita kata Allah yang berkuasa ciptakan sakit lalu kita dilarang berusaha untuk hilangkannya kerana perlu lalui sahaja taqdir ini. Pasrah dan berserah sahaja. Ianya pegangan kaum Jabariyyah yang fasiq.

Ahlus Sunnah Wal Jamaah adalah kaum sederhana dan pertengahan (wasati) antara Qadariyah dan Jabariyah. Menurut ASWJ, secara hakikat, sakit dan sihat hanya Allah sahaja yang berkuasa untuk berikan, bukannya virus dan ubat. Baik buruk semuanya datang dari Allah. Tetapi secara syariat kita wajib usaha/ikhtiyar/kasb untuk mengelak dan merawati nya.

Usaha/ikhtiyar/kasb itu pula perlu dilakukan dengan dua cara iaitu secara batin dan zahir. Secara batin adalah dengan beribadah, berdoa, berzikir, berselawat, berwuduk. Manakala secara zahir adalah dengan cuci tangan dengan sanitizer, jalani pemeriksaan, rawatan dan sebagainya.

Tak perlu gaduh sama ada nak pakai wuduk atau pakai sanitizer. Buat kedua-dua usaha sebagai umat Islam. Kemudian jangan lupa pula untuk Tawakal setelah segala usaha ini dilakukan kerana segalanya kembali kepada Allah jua. Barulah lengkap kitaran DUIT (Doa, Usaha, Ikhtiyar, Tawakal).

Jangan main terus tawakal sahaja macam Jabariyah. Tapi kalau kita kata virus penyebab kematian, hanya sebagai jalan asbab dari segi hukum adat, tidak mengapa. Itu hanya bahasa di mulut, bukan iktikad di hati.

Oleh itu, kita kena faham dan jangan campur aduk antara Hukum Akal, Hukum Adat, Hukum Syariat. Jangan bertukar-takir antara Syariat dan Hakikat. Hubungkanlah antara Syariat dan Hakikat mengikut Tariqat (Jalan Tazkiah) yang sahih, maka barulah kita mencapai Makrifat.

Kalau Hakikat melanggar Syariat, maka inilah yang dipanggil “Maklipat”. Orang ”Maklipat” (Batiniyah dhalalah) ni selalunya terbalik dari golongan Sufi Makrifat, ayat Hakikat di mulut tapi tidak iktikad di hati.

Orang Makrifat sebenar, ayat Syariat di mulut, iktikad Hakikat di hati. Benda Dzauqiyah ni tak boleh dilakon-lakonkan kerana ianya hanya kurniaan khassah kepada orang yang dipilih Allah sahaja.

Orang awam tak perlu sibuk bahas bab ahwal kewalian ni secara mendalam sangat. Yang penting, kena faham tentang Taqdir (Qada Qadar) dalam huraian ilmu Sifat 20 Bab Qurah Iradah berserta Taaluqnya. Belajarlah asas-asas Fardhu Ain dalam Akidah, Fiqh dan Tasawuf dahulu.

Benar, hanya Allah berkuasa, virus (makhluk) tidak punya kuasa. Takut hanya kepada Allah. Tetapi, “takut” kepada Virus itu hanya dari segi jalan asbab. Tidak lah sama antara “takut” kepada virus dengan takut kepada Allah dari segi jalan ketaqwaan.

Oleh kerana kita takut kepada Allah lah, kita berusaha dari jalan asbab untuk penuhi tuntutan syariat agar wabak virus ini menghilang. “Takut” kepada makhluk, kita jauhkan diri darinya, takut kepada Allah, kita semakin hampirkan diri padaNya.

Patuhi lah ulil amri. Mereka telah berbahas panjang dengan pihak autoriti (doktor) dan para mufti. Tak perlu kita nak tuduh perintah ulil amri ini menyalahi akidah atau sebagainya. Saranan mereka tidak berkait akidah pun, kerana isu ini lebih kepada isu Fiqh. Para mufti setiap negeri juga sudah pasti mempunyai hujah dan garis panduan tersendiri untuk masyarakat patuhi.

Benar, wabak virus ini berpunca dari China, tetapi janganlah kita jadi agen penyebarnya pula. Tiada pihak yang nak salahkan Jemaah Tabligh, bahkan usaha ini adalah untuk membersihkan nama Jemaah Tabligh jua, bukan nak burukkan tabligh. Janganlah malu atau marah apabila diminta kuarantin atau jalani saringan. Sebaliknya, berbanggalah kerana orang tahu anda berjangkit di dalam majlis yang mulia, bukan dari kelab malam.

Cuma, kita perlu zahirkan bahawa Jemaah Tabligh ini golongan yang jujur dan bertanggungjawab untuk patuhi arahan ulil amri bahkan arahan pimpinan Jemaah Tabligh sendiri untuk tampil ke hospital. Bahkan sudah ramai yang sudah tampil, Alhamdulillah dan terima kasih kepada anda. Segala larangan ini merupakan ujian buat kita yang perlu dimuhasabahkan hikmahnya. Ianya hanyalah bersifat sementara, bukannya larangan buat selama-lamanya.

Jika kita enggan bekerjasama, maka tindakan sebegini hanya menjauhkan manusia dari Islam. Masyarakat memandang serong pada Jemaah Tabligh, bahkan boleh dijadikan alasan untuk mana-mana pemerintah mengharamkan gerakan Jemaah Tabligh. Sesungguhnya, janganlah kita jadi “Rebellious Devotee” kerana itu salah satu ciri kaum Khawarij yang sering menggunakan dalil-dalil yang benar tetapi dengan kefahaman yang salah (kalimatul haq, wa yuridul batil).


Ciptaan-Ciptaan Tamadun China Yang Mengubah Dunia

Dalam era teknologi moden hari ini, kita tidak pernah menyangka kebanyakan peralatan yang digunakan hari ini berasal dari China. Bukan Made in China ya tetapi berasal dari Tamadun China dan ia terus memberi impak bukan saja kepada dunia hari ini tetapi juga tamadun-tamadun yang mempunyai hubungan dengan Tamadun China.

Serbuk letupan dikatakan dicipta oleh ahli alkimia Taoisme bagi menghasilkan posyen keabadian. Bahan posyen ini menggunakan kalium nitrat (saltpeter), arang dan sulfur. Ia dikatakan dicipta sekitar abad ke-11 Masihi dan biasanya digunakan sebagai suar dan mercun.

Bahan ini bila dicampur dengan bahan logam berbeza menghasilkan warna terang apabila letupan berlaku. Gabungan ini menjadi pelopor kepada pelbagai jenis mercun dan bunga api moden. Dan di China, ia digunakan bagi meraikan perayaan dan menghalau makhluk halus dengan para pembuatnya mendapat kedudukan terhormat dalam kalangan masyarakat.

Serbuk letupan mula diketahui di Timur Tengah dan Eropah pada abad ke-12 dan 13 Masihi berikutan aktiviti perluasan kuasa Mongol. Sejak itu, serbuk letupan menjadi asas kepada senjata api moden termasuk senapang dan meriam. Ironinya, senjata-senjata inilah yang kemudiannya digunakan kuasa-kuasa Eropah untuk mendominasi China pada pertengahan abad ke-19.

Penunggang kuda silam selalunya membiarkan kaki mereka terjuntai-juntai semasa menunggang kuda. Tetapi silap haribulan jika menunggang di kawasan yang tidak rata, ini boleh menyebabkan si penunggang jatuh macam nangka busuk. Orang Rom cuba mengatasi masalah ini dengan memasang pemegang tangan pada pelana mereka semasa menunggang di kawasan yang mencabar.

Bagi orang Dinasti Han pula, mereka memikirkan solusi yang lebih mudah. Mereka menghasilkan rakap yang diperbuat daripada besi atau gangsa dengan kaki boleh dimasukkan ke situ semasa menunggang. Ini menjadikan tunggangan kuda bukan saja lebih selesa tetapi juga lebih selamat.

Ciptaan rakap ini kemudiannya tersebar ke seluruh Asia dan Eropah untuk beberapa abad berikutnya. Terima kasih kepada rakap juga, kesatria-kesatria Zaman Pertengahan yang memakai sut perisai yang berat dapat menunggang dengan selamat tanpa perlu bimbang risiko terjatuh semasa menunggang.

Berdasarkan rekod Dinasti Han, seismograf atau mesin pengesan gempa bumi pertama di dunia dihasilkan oleh seorang cendekiawan bernama Zhang Heng. Alat ini pertama kali diperkenalkan di istana pada tahun 132 Masihi.

Sekiranya seismograf ini mengesan gempa bumi, sebiji bola akan dijatuhkan dari mulut naga besi dan jatuh ke dalam mulut katak besi. Apabila ia jatuh ke situ, ia akan menghasilkan bunyi yang kuat. Alat ini dikatakan mengesan insiden gempa bumi di Longxi, 400 batu dari istana diraja.

Pada mulanya, ramai merasa skeptik dengan ciptaan ini dan menyangka Zhang Heng berbohong. Tetapi beberapa hari kemudian, seorang wakil penduduk dari Longxi tiba di istana dan menceritakan apa yang berlaku. Seismograf moden hanya dicipta sekitar tahun 1848 di Eropah.

Di sesetengah bahagian dunia, petani masih menggunakan cara menabur biji benih secara rawak semasa bercucuk tanam. Tetapi orang China merupakan antara yang terawal mempelopori aktiviti pertanian menggunakan batas bermula abad keenam SM.

Menerusi idea bernas ini, ia dapat mengurangkan kehilangan biji benih dan menambahbaik kualiti tanaman. Dan menariknya, teknologi pertanian ini tidak digunakan di bahagian atas angin sehinggalah 2200 tahun kemudian.

Mata wang kertas pertama di dunia wujud semasa era Dinasti Tang antara akhir abad kelapan hinggalah awal abad kesembilan Masihi. Ia sebagai solusi kepada isu membawa wang ketika itu. Bagi para saudagar, sekiranya mereka hendak berdagang, wang syiling yang digunakan akan diikat menerusi seutas tali. Namun, ia dianggap menyusahkan kerana terlalu berat untuk dibawa lebih-lebih lagi untuk transaksi besar.

Justeru sebagai solusi, mereka diberi sehelai resit yang merekodkan bilangan wang yang dimiliki mereka yang diberi kepada penyimpan deposit mereka. Bila mereka mengembalikan kertas kepada penyimpan wang, wang mereka akan dikembalikan. Sejak itu, lebih banyak penambahbaikan dibuat termasuk Jiaozi (mata wang era Dinasti Song) dan Jiaochao (mata wang era Dinasti Yuan).

Semasa era Dinasti Yuan, mata wang sebegini disaksikan oleh saudagar-saudagar Venice buat kali pertama. Dan mereka merasa amat kagum bagaimana ia digunakan termasuk nilainya dijamin oleh kerajaan. Salah seorang yang bertanggungjawab membawa cerita wang kertas China ke Eropah ialah Marco Polo menerusi bukunya, The Travels of Marco Polo.

Serpihan kertas terawal dalam sejarah dijumpai dalam sebuah makam di China pada tahun 1957. Serpihan ini dikatakan dibuat daripada fiber hem dan dikatakan dicipta antara 140 hingga 87 SM. Tetapi Cai Lun, seorang sida Dinasti Han yang bertanggungjawab menghasilkan kertas berkualiti tinggi.

Kertas ini dihasilkan dengan mencampur dan menghancurkan tunggul kayu, hem, benang linen dan sisa jala ikan sebelum dicampur dengan lai bagi menghasilkan campuran yang lebih halus. Proses ini diceritakan dalam buku The History of Science and Technology in the Qin and Han Dynasty oleh Li Shi.

Penambahbaikan yang dibuat oleh Cai Lun menjadi perintis kepada kertas yang kita ketahui hari ini. Dan seperti kita sedia maklum, menerusi teknologi penghasilan kertas juga menjadi batu asas kepada Zaman Keemasan Islam semasa era Bani Abbasiyyah.

Percetakan menggunakan blok kayu merupakan teknik percetakan yang digunakan secara meluas semasa Dinasti Tang. Malangnya, teknik percetakan sebegini mengambil masa lama dan memakan kos yang mahal.

Lalu, seorang pencipta era Dinasti Song bernama Bi Sheng mencipta teknik percetakan yang boleh dialihkan. Caranya ialah dengan mengukir huruf-huruf tertentu pada blok tanah liat sebelum ia dikeraskan menggunakan api. Blok tersebut kemudian digam pada plat besi untuk mencetak satu halaman sebelum proses sama diulang untuk halaman-halaman seterusnya.

Teknik percetakan yang diperkenalkan Bi Sheng tersebar luas ke serata tempat termasuk Eropah. Tidak mustahil, mesin cetak pertama yang dihasilkan Johann Gutenberg dicipta berasaskan teknik yang diperkenalkan beliau ini sekaligus menyediakan batu asas kepada era Renaissance.

Robert Temple, penulis buku The Genius of China mendedahkan Dinasti Han antara pelopor awal jambatan gantung. Idea jambatan gantung ini dikembangkan daripada jambatan tali yang digunakan untuk menyeberangi gaung-gaung kecil. Dari situ, ia dikembangkan di mana pada tahun 90 Masihi, jurutera-jurutera Dinasti Han membangunkan struktur jambatan yang lebih sofistikated dengan papan kayu.

Pelombong-pelombong garam Dinasti Han pada abad pertama SM merupakan orang pertama yang membina derik dan menggunakan mata gerudi yang diperbuat daripada besi untuk menggali sedalam 4,800 kaki bagi mendapatkan air garam. Air garam kemudiannya akan diambil menggunakan tiub. Teknik ini merupakan perintis kepada aktiviti eksplorasi minyak dan gas moden.

Tidak diketahui siapa sebenarnya yang mencipta kereta sorong. Ada sumber mengatakan ia merupakan buah fikiran Jugo Liang/Chuko Liang, seorang jeneral Dinasti Han. Liang melihat kereta sorong amat membantu dari segi ketenteraan kerana selain boleh dijadikan sebagai alat pengangkutan, ia juga boleh digunakan sebagai kubu mudah alih.

Rekaan kereta sorong ini dianggap rahsia berikutan aplikasinya dalam aspek ketenteraan. Namun lama-kelamaan, rekaan alat pengangkut itu tersebar ke merata tempat dengan idea seperti dua pemegang ditambah pada rekaan-rekaan kereta sorong seterusnya. Liang juga dikatakan mendahului orang Eropah lebih sealaf dari segi aspek penciptaan kereta sorong.

Bagaimanapun, ada pula mengatakan kereta sorong merupakan idea seorang petani bernama Ko Yu. Seperti Liang, Yu juga merahsiakan ciptaannya dengan menggunakan kod-kod rahsia.

Sutera merupakan antara komoditi penting pada zaman purba tetapi dianggap rahsia negara oleh Tamadun China. Ini termasuklah menjaga asal-usul sutera dan cara pembuatannya. Bagi mana-mana tamadun/kerajaan yang mahu mendapatkan sutera, maka ia perlu dibayar dengan emas seberat kain sutera yang dibeli.

Kewujudan sutera membuka jalan kepada laluan perdagangan yang paling terkenal dalam sejarah iaitu Laluan Sutera yang menghubungkan Asia, Afrika dan Eropah. Tetapi perkara tersebut diketahui oleh pihak Barat apabila dua pendeta Rom yang dihantar Maharaja Justinian ke Asia Tengah pada tahun 552 Masihi berjaya membawa balik dua ulat sutera yang disembunyikan dalam batang-batang buluh.

Ini sekaligus membawa kepada permulaan industri sutera oleh Empayar Rom Timur/Byzantine dengan sesetengahnya dihasilkan untuk kegunaan maharaja dan keluarga diraja. Namun, itu tidak menghalang empayar tersebut mengimport sutera dari China.

Layang-layang mungkin dianggap mainan bagi kanak-kanak hari ini tetapi semasa ia dicipta oleh Gongshu Ban dan Mao Di pada abad keempat SM, ia digunakan untuk aplikasi ket3nteraan. Malah, layang-layang terawal China diperbuat daripada kayu dan dikenali dengan nama Muyuan.

Antara aplikasi ket3nteraan yang digunakan untuk layang-layang ialah mengukur kelajuan angin, mengukur jarak dan menghantar mesej. Lama-kelamaan, ia kemudian dikembangkan untuk kegunaan lain seperti menangkap ikan tanpa menggunakan kapal. Layang-layang ini juga menjadi inspirasi kepada penciptaan peluncur angin.

Bagi Abbas ibnu Firnas, peluncur yang diciptanya bertujuan untuk membuktikan bahawa manusia boleh terbang ke udara bak burung. Ya, rekaannya kurang menjadi tetapi ia menjadi pelopor kepada payung terjun moden hari ini. Dan itulah yang dilakukan Tamadun China dengan melihat sama ada manusia boleh terbang atau tidak.

Tetapi bagi Maharaja Wenxuan dari Utara Qi, peluncur angin merupakan kaedah hukuman m4ti kegemarannya. Pesalah akan dilepaskan dari sebuah menara dan mana yang tidak bernasib baik, maka pengakhirannya ialah kem4tian. Seorang saja yang terselamat daripada hukuman kejam Wenxuan iaitu Putera Yuan Huangtou dari Utara Wei. Baginda berjaya meluncur sejauh dua batu dan mendarat dengan selamat.

RUJUKAN:


Tugu Peringatan Perang Air Itam – Sebuah Sejarah

Sekiranya anda dalam perjalanan ke Bukit Bendera, Pulau Pinang, anda akan melintasi struktur ini yang terletak di Bulatan Air Itam.  Sebuah tugu berbentuk lori Dodge digambarkan ditolak oleh beberapa orang lelaki yang mempunyai raut wajah Cina.  Dengan hanya tulisan Cina di tugu utama ini, kehadiran tugu ini membangkitkan kontroversi kerana disalah anggap sebagai suatu tugu yang telah dibina untuk mengagungkan pengganas komunis.

Sejarah di Sebalik Tugu

Sejarah negara kita bukanlah sehitam dan seputih yang diinginkan kebanyakan rakyat Malaysia.  Mungkin sebab kerana bagaimana sejarah diajar di sekolah-sekolah dan bagaimana Kementerian Pelajaran menstrukturkan matapelajaran sejarah kita, maka banyak perkara yang telah diabaikan ataupun lebih tepat, kurang diberi perhatian.  Ini diburukkan lagi dengan tugu itu hampir sepenuhnya ditulis dalam Bahasa Cina.

Sebelum Persekutuan Tanah Melayu ditubuhkan, orang Cina yang berada di Tanah Melayu tidak diiberikan langsung hak sebagai rakyat kerana sekadar pekerja asing yang dibawa masuk ke Tanah Melayu untuk bekerja di sektor perladangan dan perlombongan.  Itu tidak menjadi masalah kepada orang Cina ketika itu kerana kepada mereka ketika itu, tanahair adalah Zhungguo atau Tongsan, bergantung kepada dialek yang dituturkan.

Taat setia mereka pula bukanlah kepada Raja-Raja Melayu di negeri mereka menyara diri, tetapi kepada kerajaan pusat di China.  Jiwa patriotisme wujud, tetapi bukan kepada Tanah Melayu.

Taat setia ini dizahirkan bukan sahaja melalui sistem sekolah vernakular yang wujud ketika itu yang menggunakan sukatan pelajaran dari China, tetapi juga dari segi penyertaan politik.  Cina di Tanah Melayu menduduki tempat teristimewa dalam sejarah China kerana menjadi antara penyumbang utama kepada usaha Dr. Sun Yat-Sen dalam Revolusi China.  Malahan, Dr. Sun Yat-Sen dipercayai menggerakkan Revolusi China dari sebuah rumah banglo yang masih berdiri hari ini di Jalan MacAlister, Pulau Pinang.

Oleh itu, apabila Perang antara China dan Jepun meletus akibat peristiwa Jambatan Marco Polo, para peniaga Cina di Tanah Melayu dan Singapura telah mengumpulkan dana untuk membantu usaha China menentang Jepun.  Dari seluruh Tanah Melayu dan Singapura, hampir 3,000 pemuda telah menjadi sukarelawan kepada Tentera Nasionalis China.  Antara mereka yang menjadi sukarelawan ini adalah Tan Chong Tee, bekas pemain badminton terkemuka dari Singapura yang kemudiannya dipilih menyertai Operation Gustavus bersama dengan Lim Bo Seng.

Namun, bilangan sebenar mungkin lebih tinggi kerana 3,000 pemuda ini adalah dari kalangan mereka yang kemudiannya menjadi sukarelawan kepada pasukan logistik kepada Tentera Nasionalis China.  Ada pemuda Cina Tanah Melayu dan Singapura yang diterima masuk dalam Tentera Nasionalis China sebagai pegawai dan anggota unit tempur kerana memiliki sijil persekolahan sekolah Cina yang diiktiraf kerajaan Nasionalis China ketika itu.

Sebagai sukarelawan unit logistik, mereka bertindak membawa lori dari sejauh Cox’s Bazaar dan Mandalay sehingga ke Kunming di China.  Mereka bukan sahaja berhadapan dengan jalan yang sukar dan belum diterokai, tetapi juga berhadapan dengan ancaman serangan dari Tentera Jepun.  Lori yang digunakan pula adalah dari jenama Dodge, dan ini dizahirkan pada tugu yang terletak di hadapan SJK(C) Kong Min Center yang dipertanggungjawabkan untuk menjaga tugu tersebut.

Selepas tamat perang, pertubuhan-pertubuhan Cina di Pulau Pinang telah menyelongkar seluruh pulau tersebut dan menemui sehingga 800 mayat yang sama ada terbiar ataupun tak disempurnakan.  Mayat-mayat ini dikumpulkan dan dibakar sebelum abu mayat tersebut disemadikan di tugu ini. Selepas tamatnya perang, mereka yang masih hidup kemudiannya kembali ke Tanah Melayu. Terdapat juga antara mereka yang terus tinggal di situ.  Antaranya dua sepupu angkat kepada Datuk Sri Leong Chee Woh, pengasas kepada Pasukan F Cawangan Khas.

Tragedi di sebalik Tragedi

Apabila menceritakan politik Cina di Malaysia, khususnya di Semenanjung Malaysia, kita tidak boleh lari daripada menceritakan evolusi politik Cina.

Seperti disebutkan tadi bahawa taat setia Cina Tanah Melayu ketika Perang Dunia Kedua adalah kepada China.  Jadi tidak hairanlah bahawa pengaruh politik China turut meresap di kalangan penduduk Cina di Tanah Melayu.

Politik China diwarnai 2 kelompok utama yakni nasionalis yang menubuhkan Parti Nasionalis China atau Kuomintang, dan Parti Komunis China yang berfahaman komunis.  Kedua-dua parti mempunyai syak wasangka antara satu sama lain tetapi ini tidak menghalang Kuomintang untuk menerima anggota Parti Komunis China memasuki parti tersebut dalam usaha membangunkan China.

Namun, penyertaan Parti Komunis China di dalam Kuomintang itu cumalah sekadar untuk menyebar pengaruh fahaman komunisme.  Langkah tersebut selari dengan keputusan yang dibuat dalam Kongres Komunis Antarabangsa ke-enam yang turut menggariskan langkah kepada parti-parti komunis untuk bekerjasama dengan parti-parti aliran nasionalis di negara masing-masing untuk membesarkan pengaruh masing-masing sebelum menggerakkan revolusi bersenjata.

Akibatnya, anggota-anggota komunis Parti Komunis China berjaya membuka cawangan Parti Komunis Nanyang (Nanyang bermaksud Tenggara) yang memasuki Singapura dan Tanah Melayu dengan berselindung di sebalik identiti Kuomintang.

Hubungan antara Parti Komunis China dan Kuomintang merenggang sehingga tercetusnya Perang Saudara China pada tahun 1927.  Pada masa sama, Parti Komunis Nanyang dimansuhkan dan digantikan dengan Parti Komunis Malaya bagi mengembangkan usaha Commintern (Communist International) mengganggu ekonomi di Tanah Melayu, dengan harapan, gangguan ekonomi di Tanah Melayu ini akan menyebabkan lebih ramai penduduk tempatan yang berhadapan dengan kemiskinan akan mudah terpengaruh dengan ideologi komunisme.

Ini akan memudahkan usaha mereka menubuhkan sebuah kerajaan komunis di Tanah Melayu yang merdeka daripada penjajahan barat, tetapi di bawah telunjuk Communist International.  Langkah yang dikatakan dicadangkan oleh Vladimir Ilyich Lenin itu dikatakan untuk melemahkan ekonomi negara Barat yang mempunyai jajahan di Asia dan Afrika agar mengganggu ekonomi negara-negara tersebut sehinggakan boleh menghasut penduduk negara Barat bangkit bersama komunisme.

Apabila Perang Dunia Kedua meletus, Parti Komunis Malaya yang ketika itu berada di bawah Setiausaha Agung Lai Teck telah diarahkan bekerjasama dengan Tentera Berikat bagi menentang Jepun.  Tetapi pada masa sama tidak menghalang mereka untuk meluaskan pengaruh mereka di kalangan penduduk Cina tempatan.

Disebabkan kebanyakan penyokong Kuomintang sama ada telah menyertai pasukan Tentera Nasionalis China atau telah menyertai pasukan sukarelawan di Burma, bilangan anggota Kuomintang yang menjadi sukarelawan dalam Overseas Chinese Anti-Japanese Army (OCAJA) lebih sedikit berbanding mereka yang menyertai Malayan People’s Anti-Japanese Army (MPAJA).

Selepas Jepun menjajah Tanah Melayu, kedua-dua OCAJA dan MPAJA turut menjadi sebahagian daripada ketumbukan di bawah Force 136.  Namun, kegagalan Operation Gustavus menyaksikan Lim Bo Seng dan pasukan OCAJA di bawah beliau ditangkap Jepun.  Ini menyebabkan pasukan OCAJA terputus hubungan dengan Force 136.  Peluang ini diambil oleh PKM untuk menghapuskan unit-unit kecil OCAJA dengan menggunakan anggota-anggota MPAJA yang telah diindoktrinasikan dengan fahaman komunis.  Operasi-operasi anti-OCAJA yang dilaksanakan MPAJA ini dilakukan tanpa pengetahuan Force 136.  Terhapusnya ancaman OCAJA kepada MPAJA menyebabkan orang Cina yang hendak menentang Jepun hanya mempunyai satu pilihan sahaja, iaitu dengan menyertai MPAJA, dan ini adalah tragedi di sebalik tragedi.

Hari ini, sekiranya sejarah Perang Dunia Kedua dibangkitkan, kebanyakan rakyat Malaysia cuma pernah mendengar ‘usaha’ MPAJA bersama Force 136 menentang Jepun.  Tetapi sejarah unit seperti Askar Wataniah Pahang serta OCAJA terus terpendam begitu sahaja.

Begitu juga sejarah bagaimana kepimpinan MPAJA, antaranya Lai Teck dan Chin Peng pernah berunding dengan Ibrahim Yaacob untuk bergabung tenaga bagi menentang pendaratan Tentera Berikat di Morib.  Rancangan tersebut digagalkan apabila Lai Teck menolak rancangan tersebut di saat-saat terakhir.  Keputusan tersebut menyaksikan kembalinya British ke Tanah Melayu.  Chin Peng ketika itu sudahpun bersedia mengambil langkah untuk mennghapuskan anggota-anggota Force 136 yang ditumpangkan dengan pasukan MPAJA.

Namun, keputusan yang sama itu mengundang padah kepada hampir 400 orang anggota Tentera Jepun yang berpaling tadah dan menyertai PKM kerana ingin membantu PKM menentang British.  Menurut Chin Peng dalam bukunya, disebabkan 400 orang ini cuma fasih berbahasa Jepun, dan PKM tidak boleh menyembunyikan mereka, kesemua 400 orang anggota Jepun itu telah dibunuh dan dikuburkan di lokasi rahsia di hutan Perak.

MPAJA – Kontroversi

Amat senang bagi kita melabelkan bahawa MPAJA itu adalah PKM dan PKM adalah MPAJA.  Kenyataan ini adalah bersifat kontroversi.  Bukan semua MPAJA itu adalah berfahaman komunis.  Ramai antara mereka terpaksa berjuang bersama komunis atas sebab-sebab di atas.  Dan ramai antara mereka gagal diindoktrinasikan oleh PKM sepenuhnya.  Sebaliknya, apabila tercetus Darurat pada tahun 1948, salah satu alasan yang digunakan untuk mempergunakan mereka menentang kerajaan adalah bahawa British telah menipu mereka wang yang dijanjikan sebagai gaji semasa perang.

Ramai anggota Malayan National Liberation Army (MNLA) yang menyerah diri antara tahun 1948 sehingga 1955 bukan sahaja berjaya dipulihkan kembali ke masyarakat, tetapi juga telah menyertai pasukan keselamatan untuk menghapuskan ancaman yang datang daripada rakan-rakan mereka terdahulu, sama ada sebagai anggota polis di bawah Special Operations Volunteer Force (SOVF) yang berkekuatan 2 batalion dan ditempatkan di bawah Pasukan Polis Hutan, dalam Cawangan Khas, dan juga dalam Rejimen Peninjau Persekutuan.

Kerakyatan

Taat setia orang Cina selepas tamat Perang Dunia Kedua masih lagi kepada China.  Malahan, terdapat lagi orang Cina Tanah Melayu yang cuba menyertai Tentera Nasionalis China pada masa ini.  Antaranya adalah mendiang Tan Sri Yuen Yuet Leng.  Beliau telah ke negara China untuk menyertai Tentera Nasionalis China.  Tetapi setelah melihat kedaifan China ketika itu, beliau membuat keputusan untuk kembali ke Tanah Melayu.  Tidak lama selepas itu, beliau menyertai Polis Tanah Melayu yang ketika itu amat memerlukan rekrut baru.  Sebagai rekod, ketika beliau menyertai Polis Tanah Melayu, beliau belum lagi mendapat taraf kerakyatan, menjadikan Polis Tanah Melayu satu-satunya laluan kepada bukan Melayu untuk berkhidmat menentang komunis ketika itu.

Namun, dengan tumbangnya kerajaan Nasionalis di Tanah Besar China dan berpindah ke Taiwan pada tahun 1949, orang Cina di Tanah Melayu berhadapan dengan persoalan apakah China masih lagi boleh dianggap sebagai tanahair.  Realiti yang cukup pedih itu mengejutkan orang Cina untuk memikirkan taat setia mereka.

Taat setia orang Cina cuma mula berubah dari China ke Tanah Melayu selepas diberi peluang untuk mendapatkan kerakyatan dalam Persekutuan Tanah Melayu.  Peluang kerakyatan itu turut membuka peluang kepada Cina dan India untuk menyertai Angkatan Tentera Malaysia.  Bagi Tan Sri Yuen, barulah usaha beliau menentang komunis nampak berbaloi.  Malahan ketika itu, beliau sudahpun pernah ditembak sehingga parah dengan sekurang-kurangnya sebutir peluru dalam badannya ketika menerima hak kerakyatan Tanah Melayu.

Hari Ini

Walaupun tugu-tugu ini pernah membawa kontroversi akibat disalah-ertikan, adalah afdal bagi tugu-tugu ini dibiarkan berkekalan di lokasi tersebut.  Apatah lagi tugu tersebut juga merupakan tempat persemadian terakhir 800 orang yang nama mereka sudah hilang ditelan zaman.

Tambahan pula, sejarah di sebalik tugu ini adalah sejarah yang sepatutnya dikongsikan bersama.  Apakah kerana implikasi bahawa orang Cina ketika Perang Dunia Kedua mempunyai taat setia kepada negara lain menjadi punca kisah ini tidak mendapat perhatian?  Atau adakah kerana tugu ini menyaksikan sumbangan Kuomintang yang cuba dipadamkan oleh penyokong komunisme?

Mungkin kita tidak akan dapat tahu sebab sebenarnya sampai bila-bila.

RUJUKAN:


Bagaimanakah Bentuk Sistem Nombor Pada Zaman Mesir Kuno?

Bagi yang tidak mengetahui rupa bentuk tulisan Hieroglif, ianya merupakan sebuah sistem tulisan pada zaman Mesir Kuno yang selalu ditemui pada dinding makam-makan Firaun ataupun di dalam monumen piramid pada hari ini. Tulisan ini amat sulit dibaca sehingga ia dikategorikan sebagai salah satu tulisan yang paling susah dibaca dan difahami oleh para ahli arkeologi pada suatu ketika dahulu, kerana tulisan-tulisan ini terdiri daripada binaan gabungan pelbagai lukisan logo atau objek.

Akan tetapi berkat rujukan dan pelbagai kajian yang dilakukan ke atas tamadun yang pernah tercatat kisahnya di dalam kitab al-Quran dan kitab Bible, kini akhirnya, misteri untuk memecahkan maksud disebalik tulisan ini dirungkaikan sedikit demi sedikit sehingga para ahli arkeologi dapat mengenalpasti apakah makna ‘mesej-mesej’ yang ditinggalkan oleh masyarakat Mesir Kuno pada zaman dahulu.

Tulisan hieroglif merupakan sebuah sistem tulisan yang digunakan oleh majoriti masyarakat Mesir Purba yang terdiri daripada gabungan bentuk objek, haiwan, manusia mahupun tumbuhan.

Tetapi, tahukah anda, bahawasanya sistem nombor pada zaman Mesir Purba ini menggunakan simbol katak, dewa, bunga teratai dan jari manusia untuk melambangkan sebagai bentuk hitungan di dalam bentuk sistem tulisan Hieroglif?

Selalunya, simbol yang mewakili angka-angka besar akan dipahatkan dahulu sebelum dipahatkan simbol yang mewakili angka yang lebih kecil.

Jadi, untuk mengenali dan memahami angka dan hitungan dalam sistem tulisan Hieroglif tidaklah sesulit mana kerana para ahli arkeologi telah mengenalpasti beberapa simbol yang telah ditemui mereka dan ianya sudahpun diterjemahkan ke dalam bentuk angka yang lebih moden.

Berikut, telah diselitkan sedikit maklumat berkaitan sistem nombor di dalam tulisan Hieroglif:

1. Simbol lidi atau batang yang lurus: Mewakili angka 1.

Selalunya maksimum batang-batang ini dihitung sehingga ke angka 9 sahaja.

2. Simbol ladam kuda: Mewakili angka 10.

3. Simbol lingkaran tali: Mewakili angka 100.

4. Simbol bunga teratai: Mewakili angka 1,000.

5. Simbol jari: Mewakili angka 10,000.

6. Simbol katak: Mewakili angka 100,000.

7. Simbol dewa: Mewakili angka 1 juta.

Jadi, begitulah fakta yang ringkas mengenai pengenalan rupa bentuk sistem angka dan hitungan dari zaman pemerintahan kerajaan Firaun ini.

P/S: Lepas ni kalau ada orang tanya nombor telefon kau, maka berikanlah nombor kau kepadanya dalam bentuk hieroglif ini. Biar padan muka dia kena decode sendiri, huhuhu..

Sumber: PENN MUSEUM.


Perjanjian Inggeris-Belanda 1824 Yang Mengingatkan Kita Penjajah Bukan Kawan

Kalau tak ada perjanjian ni, mungkin sempadan Malaysia-Indonesia tak macam harini.

19 Januari 1819, Stamford Raffles bertolak dari Bengkulu, Sumatera menuju ke kawasan perairan di selatan Johor untuk mencari pulau yang boleh dijadikan sebagai pelabuhan UK, bagi memecahkan monopoli perdagangan Belanda di Nusantara.

Raffles akhirnya mendarat di Singapura pada 29 Januari 1819. Lokasinya strategik namun berada di bawah Kesultanan Johor-Riau.

Jajahan Johor-Riau ni pemerintahannya tak berpusat, Pahang dikuasai oleh Raja Bendahara, Johor dan Singapura oleh Temenggong, Muar oleh Raja Temenggong dan Kepulauan Riau oleh Yamtuan Muda. Sultan bersemayam di Lingga.

Memandangkan Singapura ini kawasan Temenggong. Raffles cari cara untuk hasut Temenggong.

Johor ketika tu dalam krisis pewarisan takhta “game of thrones”: Tengku Hussain dan Tengku Abdul Rahman masing-masing berebut menjadi sultan mewarisi Sultan Mahmud III yang mangkat pada 1812.

Sebenarnya pembesar yang nak rebut untuk berkuasa: Yamtuan Muda sokong Tengku Abdul Rahman, Temenggong sokong Tengku Hussain. Belanda juga memihak kepada Tengku Abdul Rahman.

6 Februari 1819, Raffles menandatangani perjanjian dengan Temenggong Abdul Rahman, memberi sokongan kepada Tengku Hussain. Sebagai pulangan, Singapura disewakan kepada Raffles.

Temenggong sebenarnya nak menidakkan dominasi Belanda. Tengku Abdul Rahman ialah boneka Belanda, jadi Temenggong nak lawan Belanda melalui British.

Tiba-tiba pula UK dan Belanda nak geng selepas UK “Brexit” daripada Concert of Europe pada tahun 1822.

Perjanjian Anglo-Dutch dimeterai pada 1824, menggariskan sempadan pengaruh British dan Belanda. Semenanjung dan Singapura jadi hak British. Sumatera dan Kepulauan Riau, jadi hak Belanda. Selamba dia main bagi-bagi hak milik camtu.

Dengan perjanjian tersebut, Kesultanan Johor-Riau dipecahkan kepada dua: Sultan Hussain memerintah di Kampong Glam, Singapura dan Sultan Abdul Rahman memerintah di Lingga. Terpecahlah Alam Melayu kepada dua.

Apa yang terjadi pada wilayah-wilayah Johor-Riau setelah perjanjian ni?

Kesultanan Johor yang berpusat di Singapura tamat apabila anakanda Sultan Hussain, Sultan Ali melepaskan hak memerintah kepada Temenggong Ibrahim (anakanda Temenggong Abdul Rahman) pada tahun 1855. Anakanda Temenggong Ibrahim, Temenggong Abu Bakar mendirikan Kesultanan Johor moden pada tahun 1886.

Pahang di bawah kuasa Raja Bendahara juga mendirikan Kesultanan Pahang pada 1881. Kedua-dua Pahang dan Johor bergabung ke dalam Persekutuan Tanah Melayu 1948.

Kesultanan Johor yang berpusat di Riau-Lingga pula berada di bawah pengaruh Belanda sehingga 1911, apabila Belanda menamatkan kedaulatannya dan menjadikan Riau-Lingga sebahagian dari Dutch East Indies. Selepas kemerdekaan Dutch East Indies sebagai Indonesia pada tahun 1949, Kepulauan Riau kekal dalamnya sehingga kini.

Singapura jadi hak British sebagai “crown colony” sehingga tahun 1963. Selepas 2 tahun berada dalam persekutuan Malaysia, Singapura jadi negara berdaulat pada tahun 1965.

Oleh: Azizul Farhan

Kesilapan pemimpin terdahulu memakan diri memberi kesan di masa hadapan. Perlu kita tahu dan JANGAN SELEWENGKAN SEJARAH MELAYU II boleh menjadi tempat rujukan anda. Boleh klik link, ada diskaun sempena Jualan PASCA PBAKL: https://bit.ly/jsmmiishopee